μη μαδάς τη μαργαρίτα: 2012: Τα αποφθέγματα των ημερών που πέρασαν\n2012: Τα αποφθέγματα των ημερών που πέρασαν\nΗ χρονιά που πέρασε μέσα από τις δημοσιεύσεις «του αποφθέγματος των ημερών». Από τον προθάλαμο της «Μαργαρίτας», μπορείτε να δείτε τα γεγονότα που την (μας) απασχόλησαν, αλλά και τα συναισθήματα, τις διαθέσεις, τη ψυχολογία του γράφοντος σε κάθε φάση του 2012.\nΜΜΜ ( Μη Μαδάς τη Μαργαρίτα)\n1. '' Θα σε σκεπάσω με έρωτα την επόμενη φορά που θα ιδωθούμε. Τα χάδια θα έχουν έκταση. Θα σε μπουκώσω με όλες τις χαρές της σάρκας μέχρι να λιγοθυμήσεις, να πέσεις να πεθάνεις. Θέλω μαζί μου να τα χάσεις ολότελα και να ομολογήσεις κρυφά στον εαυτό σου ότι ποτέ δεν είχες τολμήσει να ονειρευτείς τέτοιο παραλήρημα…\nΌταν γεράσεις, θέλω να νοσταλγείς αυτές τις λίγες ώρες, θέλω να ανατριχιάζεις ολόκληρη από την παλιά χαρά όταν στον νου σου θα τη φέρνεις.''\nGustave Flaubert (σ΄ένα απόσπασμα από τις επιστολές του προς την Louise Colet, 15 Αυγούστου 1846.)\n2. Αυτό που πήγε να αλλάξει στα πανεπιστήμια πρέπει να ακυρωθεί, να επιστρέψουμε πίσω στο χάος που μας βολεύει όλους, με δημοκρατική βεβαίως νομιμοποίηση. Πολιτικοί και πανεπιστημιακοί παράγοντες, κόμματα από όλο το φάσμα και ΜΜΕ συνεργάζονται αρμονικά για να μείνει ο νόμος, προς το παρόν, ανενεργός και στη συνέχεια να αλλάξει στα "ευαίσθητα" σημεία του. Εθνική Ελλάδος γεια σου.\n3. Ένα χρονίζον, στοιχειωδώς φιλελεύθερο, νομοσχέδιο για τα ναρκωτικά πήγε να κατατεθεί, που κάπως διαχώριζε τους χρήστες και τις ουσίες, που δεν θεωρούσε κάθε κάτοχο μικροποσότητας εγκληματία, που θεωρούσε τους ναρκομανείς πρώτιστα ασθενείς και μετά φυλακιστέους, και έπεσαν πάνω του τα κοράκια του τυφλού συντηρητισμού (ΛΑΟΣ, ΚΝΕ, Τζαβάρες και ΠΟΛΑΝΔ21) και μπήκε πάλι στο συρτάρι. Η χώρα του δογματισμού και της άρνησης. Ακίνητη. Ανέλπιδη.\n4. Λύσσαξαν οι πεισιθάνατοι των ΤV με το χιόνι, το ομορφότερο event του χειμώνα. Και δώστου εικόνα από τα προβλήματα των συγκοινωνιών και δώστου οι 500 θάνατοι από το χιονιά για να παραπέμπει στο φονιά. Ε ναι ρε ηλίθιοι κάποιοι θα πεθάνουν από τη ζέστη ή το κρύο. Συμβαίνει. Εσείς δεν έχετε ανάγκη. Από τη μαλακία δεν πέθανε κανείς.\n5. «Η δική μου εντύπωση είναι ότι τα σκληρά αυτά εισπρακτικά μέτρα που λαμβάνονται οφείλονται κυρίως στο ότι η τρόικα ακολούθησε και σεβάστηκε τις κόκκινες γραμμές των ελληνικών πολιτικών κομμάτων. Ετσι στο τέλος αυτά που έχουμε σήμερα στο τραπέζι, δηλαδή η μείωση των μισθών, είναι το τελευταίο στο οποίο κατάφεραν να συμφωνήσουν τα ελληνικά κόμματα διότι δεν συμπλέουν στον κύριο στόχο. Και αυτός είναι η μεταρρύθμιση του πελατειακού συστήματος στην Ελλάδα. Οι έλληνες πολιτικοί αρχηγοί λένε προς την τρόικα "Αυτό δεν είναι δυνατόν, το άλλο δεν είναι δυνατόν, αυτό θα το κάνουμε αργότερα, εκείνο αργότερα" και τελικά τι τους απομένει; Τα κλασικά μέτρα λιτότητας, ακριβώς επειδή δεν συμφωνούν στις πραγματικές, εις βάθος μεταρρυθμίσεις».\n6. «Οι Έλληνες Βουλευτές πάντως θα ψηφίσουν και αυτό το μνημόνιο», ήταν η «τελική» πρόβλεψη μου. «Και αυτοί που θα πουν «όχι», θα το κάνουν με την σιγουριά ότι κάποιοι άλλοι θα πουν «ναι». Και καλά θα κάνουν βέβαια εκτός αν μας φαίνεται επαρκής ο «πολιτικός συνασπισμός» του «όχι» (από Ξενογιαννακοπούλου μέχρι Καμμένο και από Αλέκα μέχρι Αλέξη) να διαχειριστεί μια χώρα χρεωκοπημένη και μακριά από την Ευρώπη\n7. Το αγόρι πήγε να δει το κορίτσι στη βιβλιοθήκη του Παντείου. Το αγόρι είναι ασκούμενος ειδικός φρουρός αλλά το μπουφάν κάλυπτε τη στολή του αλλά όχι φυσικά και τα άρβυλα. Σάλος : τον έπιασαν οι δημοκράτες φοιτητες, ο πρύτανης κάλεσε τις αρχές, οι φοιτητές - μπάτσοι εισέπραξαν τα πρυτανικά συγχαρητήρια και το αγόρι βρέθηκε σε διαθεσιμότητα. Δεν ξέρω που βρίσκεται τώρα το κορίτσι. Δεν ξέρω αν του προσφέρθηκε εκτός από "δημοκρατία" και κανένα λουλούδι. Στο Πάντειο κυριαρχεί η "αριστερά".\n8. Εδώ Μαντινεία! Από το χωριό μου σας στέλνω ενα μηνυμα αισιοδοξίας. Εδω στη Μαντινεια πέντε τυροκομεία, ενα χοιροστάσιο και ένας γεωπόνος συνεταιριοστηκαν και δημιούργησαν μια μοναδα παραγωγής βιοκαυσίμου 500MW. Ta βιοκαύσιμα παράγονται απο τα απόβλητα των τυροκομείων και του χοιροτροφείου. Με αυτο τον τρόπο επτά παραγωγικές μονάδες διαχειριζονται τα απόβλητά τους, προστατεύουν το περιβάλλον, διαμορφωνουν όρους για τη περαιτέρω ανάπτυξη των επιχειρήσεων τους μεσω της διαχειρισης των αποβλήτων και παράγουν ρεύμα για τη ΔΕΗ.\n9. Τουλάχιστον απογοήτευση προκάλεσε η καταψήφιση του πακέτου βοήθειας προς την Ελλάδα από το κόμμα "Aριστερά" (Die Linke), κατά τη σημερινή ψηφοφορία στη γερμανική βουλή. Αυτές τις κρίσιμες και δύσκολες ώρες η Ελλάδα και οι έλληνες πολίτες χρειάζονται την άμεση και έμπρακτη αλληλεγγύη αντί για τον επαναστατικό δρόμο του συμβιβασμού με το λαϊκισμό. Ευτυχώς, άλλες προοδευτικές μεταρρυθμιστικές δυνάμεις - SPD και Πράσινοι -, δεν ακολούθησαν τον ίδιο ολισθηρό δρόμο στο γερμανικό κοινοβούλιο.\n10. Τον κίνδυνο να γίνουν προβοκάτσιες κατά τη διάρκεια της παρέλασης της 25ης Μαρτίου στην Αθήνα, «για να δημιουργηθούν προϋποθέσεις να φοβηθεί το κίνημα» επέσεισε η ΓΓ της ΚΕ του ΚΚΕ κυρία Αλέκα Παπαρήγα.\nΠροφανώς και δεν είναι οι απόστρατοι, ούτε ο φόβος του κινήματος που την απασχολεί. Είναι οι φασιστικές εκδηλώσεις του όχλου που την φοβίζουν και καλεί με έμμεσο τρόπο τα μέλη του κόμματος αλλά και το λαό, να τηρήσει αποστάσεις ή και να τις εμποδίσει. Τελικά η κυρία Αλέκα βλέπει πολλά περισσότερα από αυτά που νομίζουμε και μπράβο της. Και δεν φοβάται και το πολιτικό κόστος.\n11. Εθνικό σήμερα είναι να δημιουργείς δουλειές. Όχι αυτές τις παλιές, που έπρεπε να χρεώνονται τα εγγόνια μας για να τις πληρώνουμε, αλλά αυτές που τις πληρώνει ένας ξένος αγοραστής, επειδή του παρέχουν κάτι που θέλει. Που φέρνουν εισόδημα στη χώρα, για να μπορούμε με αυτό να αγοράσουμε όσα δεν μπορούν να παραχθούν εδώ: φάρμακα, πετρέλαιο, μηχανήματα. Εθνικό είναι να καλύπτουμε τις ανάγκες με δικές μας δυνάμεις, και όχι ζητιανεύοντας στις Βρυξέλλες και στο Βερολίνο. Αντεθνικό είναι να εμποδίζεις τέτοιες δουλειές. Να καταδικάζεις τους Έλληνες σε μια κατάσταση μεταξύ ζήτουλα και αγανακτισμένου. Να φωνάζεις, να εκβιάζεις και στο τέλος να τα ρίχνεις στους άλλους. Εθνικό είναι η παραγωγή.\n13. Ανακοίνωση της ΔΗΜΑΡ για τα σενάρια συγκυβέρνησης ΝΔ-ΠΑΣΟΚ:\n«Στην πολυαναμενόμενη μετεκλογική κυβερνητική συνεργασία ΝΔ-ΠΑΣΟΚ, που θα ακολουθήσει την ίδια καταστροφική πολιτική για τη χώρα και την κοινωνία, η ΔΗΜΑΡ δεν θα δώσει κανένα άλλοθι και καμία δικαιολογία.»\nΠολύ σωστά σύντροφοι. Αφήστε τους μόνους και απερίσπαστους να ξεσκίσουν την εργατική τάξη, να διαλύσουν την κοινωνία, να εξανδραποδίσουν τη χώρα για μια χούφτα Δεητζήδες. Εμείς μόνο να μη μαγαριστούμε. Μήπως πρέπει να ψάχνουμε την καλύτερη θέση για να απολαύσουμε το θέαμα της καταστροφής μας;\n14. Είναι γνωστό ότι η προσπάθεια υπονόμευσης του νόμου για τα πανεπιστήμια από τον νέο υπουργό παιδείας έχει γίνει δεκτή με (ανοιχτή ή συγκαλυμμένη) επιδοκιμασία από κάποιους πανεπιστημιακούς - στο όνομα φυσικά της πολυπόθητης "συναίνεσης με την πανεπιστημιακή κοινότητα".\n15. "Για αυτά τα πακιστανάκια που σκοτώθηκαν όταν προσπάθησαν να απεγκλωβίσουν το ζευγάρι, από το αυτοκίνητο, θα πάμε να ανάψουμε κεριά και να κάνουμε καμιά πορεία ή συγκέντρωση μνήμης και τιμής;\n16. Θεωρώ και εγώ το κείμενο του Καστανά, εξαιρετικό, καίριο και πολιτικά πολύ εύστοχο. Συμπυκνώνει με απλά λόγια το πολιτικό διακύβευμα της πολιτικής συγκυρίας όχι μόνο στην΅Ελλάδα αλλά και στην Ευρώπη.Το αντιπροσωπευτικό σύστημα διακυβέρνης, δηλαδή η αντιπροσωπευτική, κοινοβουλευτική δημοκρατία, υπονοεύεται και ναρκοθετείται στο όνομα της και με τα όπλα της από τη τυχοδιωκτική συμμαχία των 'λαϊκιστών΄ παντός είδους και κοπής. Αυτό είναι το πολιτικό δίακύβευμα στην χώρα μας. Ζούμε έναν ακύρηχτο εμφύλιο πόλεμο, έναν πολιτικό σπαραγμό. Ανίκανοι και ανήμποροι να παρέμβουμε θετικά και να επηρεάσουμε την μοιραία εξέλιξη των πραγμάτων. Όπως και τότε στον εμφύλιο, έπρεπε να περάσουμε από εκείνο το καταστροφικό μονοπάτι για να καταλάβουμε την αξία της ζωής και της συλλογικής επιβίωσης.\nΑς ετοιμαστούμε ήρεμα για τα χειρότερα, δεν ήρθε ακόμη η ώρα της ανασύνθεσης ούτε της κάθαρσης αγαπητέ μου Λεωνίδα. Η ιστορία έχει τους δικούς της ρυθμούς\n17. Δεν θέλω ούτε Τσίπρα, ούτε Σαμαρά. Ό, τι κι αν διακυβεύεται εγώ είμαι κάπου στη μέση. Θέλω αριστερούς μεταρρυθμιστές, παιδιά του διαφωτισμού και του πραγματισμού, Προκοπάκηδες, Ματσαγγάνηδες, φιλελεύθερους σοσιαλδημοκράτες, επίλεκτα στελέχη της Δράσης, Μη μαδάς τη Μαργαρίτα, Πράσινες Στρουθοκάμηλους, Αλεξάκους, Σκάλκους, Αρ. Δοξιάδηδες, Σιακαντάρηδες, Μόσιαλους, Μπουτάρηδες, Πολιτείες, Μπροστά Τώρα και λοιπές ανάλογες δυνάμεις. Και 0, 1% να έχει αυτός ο λιγάκι ετερογενής χώρος μαζί του θα'μαι.\n18. Ποιος είναι αυτός ο τρίτος που περπατεί πάντα στο πλάι σου;\nT. S. Eliot, (Τι είπε ο Κεραυνός)\n19. "Εγώ δεν εξαπολύω υβρεολόγια εναντίον κανενός. Δεν μου αρέσει το ανάθεμα: είναι έκφραση φανατισμού και υπάρχει πολύς φανατισμός στον κόσμο»\nΣαν σήμερα το 1922 γεννήθηκε στην Ιταλία ο Enrico Berlinguer, ένα μεγάλος ηγέτης της αριστεράς που πορεύτηκε με λογισμό και όνειρο. Με τον περίφημο "ιστορικό συμβιβασμό" έβαλε την αριστερά στο επίκεντρο των εξελίξεων, την έκανε πρωταγωνιστή για την προάσπιση της δημοκρατίας ,των θεσμών, της νομιμότητας και της μη-βίας. Έβαλε τις βάσεις για μια νέα αντίληψη της Αριστεράς, την Αριστερά της Ευθύνης και των συναινετικών λύσεων .\n20. Ιf you like my poems let them\ntoward nightfall) with tall and ignorant servants"\nΑν σ' αρέσουν τα ποιήματά μου άφησέ τα\nνα περπατήσουν στο δειλινό, λίγο πίσω από σένα\n"Σ' αυτό τον δρόμο είδα μια πριγκίπισσα να διαβαίνει\nκαθώς πήγαινε να συναντήσει τον εραστή της (είχε\nαρχίσει να βραδιάζει) με ψηλούς και ανίδεους υπηρέτες"\ne.e. cummings (μετάφραση Χάρης Βλαβιανός)\n21. «Η Κεντρική Επιτροπή της Δημοκρατικής Αριστεράς με ευρύτατη πλειοψηφία ενέκρινε την εισήγηση του προέδρου του κόμματος Φώτη Κουβέλη για παροχή ψήφου εμπιστοσύνης σε κυβέρνηση συνεργασίας που θα συγκροτηθεί στη βάση προγραμματικών δεσμεύσεων.»\nΜε τη χτεσινή της απόφαση η Δημοκρατική Αριστερά γύρισε της βαριά σελίδα της εγχώριας Ανανεωτικής Αριστεράς. Θεωρώ τιμή μου το γεγονός ότι ήμουν εκεί όταν αυτό συνέβη και έβαλα ένα χεράκι. Είθε αυτή η υπέρβαση να βγει σε καλό για τον τόπο και τους πολίτες του.\n22. Γιατί; Διότι τα παιδιά που παρακολουθούν το ελληνικό εκπαιδευτικό σύστημα δεν μαθαίνουν ποτέ συστηματικά πόσο πολύ η ανθρωπότητα έχει αποφασίσει να καταπολεμήσει το ρατσισμό, ενώ μαθαίνουν συνέχεια και συστηματικότατα πόσο πολύ σπουδαίοι είναι οι Έλληνες. Από νήπια. Το φυσιολογικό είναι να γίνουν ρατσιστές. Για να μη γίνουν χρειάζεται μεγάλη προσπάθεια.\n23. Στη χώρα της διανοητικής αναφροδισίας, βασιλεύει η εκ γενετής εμμηνόπαυση.\n24. Αυτοί που κατάγγελαν προεκλογικά όσους ζητούσαν την επαναδιαπραγμάτευση του μνημονίου, αφού, μετεκλογικά, τους κατάγγειλαν ότι εγκατέλειψαν την επαναδιαπραγμάτευση, μιλούν τώρα για υποκρισία και θέατρο διαπραγματεύσεων! Μήπως, όταν πάρουμε τη δόση, πουν ότι και τα ευρώ είναι πλαστά;\n25. Γελάει ο κόσμος που στην πιο κρίσιμη ψηφοφορία κάτι κυρίες με Σανέλ σακάκια και πέρλες στο λαιμό κατάφεραν να διακόψουν τη συζήτηση (παρ’ ολίγο και τη μετάδοση) για να μην τους πειράξουν το μικρομάγαζό τους. Και δεν γελάει μόνο ο κόσμος, γελάει και ο κάθε Σόιμπλε. Το είδα με τα μάτια μου! Και ήταν πολύ πιο τραγικό από όσο το περιγράφω. Φωνάζανε κάτι ασυνάρτητα για "πείνα" και "εξαθλίωση" και κουδουνίζαν οι πέρλες και τρέμαν τα τακούνια τους, τα Μανόλο τάδε. Έξω από την Ολομέλεια ακριβώς. Φυσικά ανάμεσά τους διάφοροι Πάντζες, Χαικάληδες κ άλλα μέλη του ελληνικού δελφιναρίου.\n26. "Δε χρησιμοποιώ την απόγνωση, δεν είναι δικό μου πράμα, μου την εμπιστεύτηκαν απλώς για φύλαξη"\n27. Μεγάλη τιμή στη μυθολογία της Ελληνικής Αριστεράς θεωρείται το να γεννιέσαι και να πεθαίνεις στο ίδιο κόμμα. Ακόμα μεγαλύτερη θεωρείται το να γεννιέσαι και να πεθαίνεις με την ίδιες πολιτικές θέσεις. Όταν δεν έχεις να επιδείξεις αυτές τις τιμές είσαι απλά ένας κατάπτυστος γυρολόγος. Ευτυχώς που τελειώνει αυτή η Αριστερά των μύθων, μαζί με τη μυθολογία της. Για να γεμίσουμε χιλιάδες υπέροχους γυρολόγους που θα γυρνάνε παντού και θα διαλαλούν την ιδεολογική πραμάτεια τους. Αν οι ιδέες δεν αλλάζουν χέρια και μυαλά, τότε δεν περπατάει και η οικονομία τους. Πεθαίνουν.\n28. Άλλοι αλλάξανε 10 καράβια και φτάσανε στην Ιθάκη. Άλλοι πήρανε το πλοίο της άγονης γραμμής που τους γύρισε πίσω στην Τροία. Άλλοι μπήκανε σε κάτι ευκαιριακές βάρκες και μείνανε στη μέση του πελάγους. Το κακό με τους λεύτερους είναι, όπως λένε εδώ ότι "they don't have a fucking clue where they are".\nΤο καλό όμως είναι ότι το κιβώτιο του Άρη Αλεξάνδρου είναι μεγάλο. Έχει χώρο για χαφιέδες, κατάσκοπους, προδότες, εχθρούς του λαού, αναθεωρητές, δογματικούς κλπ όπως και για γυρολόγους και για αχθοφόρους βαρέων ονομάτων. Είναι κουτί φτιαγμένο ακριβώς στα μέτρα της βιοποικιλότητας της Αριστεράς\n29. Είναι αμαρτία σε αυτές τις τόσο δύσκολες εποχές, το κομματικό κράτος να μετατραπεί απλά σε τρικομματικό. Εντάξει, υπάρχουν σοβαροί και άξιοι άνθρωποι να στελεχώσουν το κρατικό μηχανισμοί που δεν χρειάζεται να είναι απλά «δικοί». Και όταν το βλέπεις αυτό από τη δεξιά, το θεωρείς φυσιολογικό. Αλλά όταν το βλέπεις και από την άλλη, είναι κάπως….\n30. Δεν είμαστε αντιφασίστες γιατί δεν έχουμε ανάγκη από ετεροπροσδιορισμό. Δημοκράτες είμαστε.\n31. Αφήστε εκατό αγορές Κυψέλης και εκατό βίλες Αμαλία ν ανθίσουν. Πάντοτε μέσα στα πλαίσια της δημοκρατικής νομιμότητας και όχι σε κατειλημμένα δημόσια κτήρια γιατί εκεί έχουν δικαιώματα όλοι οι πολίτες.\n32. We come from chaos, you cannot change us\nΕτικέτες 2012 Τα αποφθέγματα των ημερών


Δεν εκβιαζόμαστε. Δεν υποκύπτουμε. Δεν φοβόμαστε. Δεν κάνουμε πίσω. Νικάμε!\nΤο βράδυ της Τετάρτης 4 Φεβρουαρίου 2015 ο αρχιτραπεζίτης Ντράγκι επέλεξε να παίξει το παιχνίδι της Μέρκελ ξανά και να εκβιάσει τον ελληνικό λαό και τη νέα ελληνική κυβέρνηση. Δεν πρόκειται να υποκύψουμε ξανά στον εκβιασμό!\nΟύτε εμείς που τα τελευταία πέντε χρόνια ζούμε υπό το ζυγό των μνημονίων, ούτε η κυβέρνηση Τσίπρα που ανέλαβε πριν λίγες μέρες και τιμά την εντολή που της έδωσε ο ελληνικός λαός. Δεν μας φοβίζει κανένας. Η Δημοκρατία μίλησε και κανείς δεν έχει το δικαίωμα να μην την ακούσει.\nΗ Εθελοντική Ομάδα Δράσης Ν. Πιερίας καλεί όλους τους πολίτες της Πιερίας να συγκεντρωθούν σήμερα Πέμπτη 5 Φεβρουαρίου 2015, ώρα 18:00 στην Κεντρική Πλατεία Κατερίνης, για να στείλουμε το μήνυμα σε όσους νομίζουν ότι μας έχουν στο χέρι!\nΗ εποχή της γονατισμένης Ελλάδας και των υπάκουων κυβερνήσεων, τελείωσε. Στηρίζουμε την αμετακίνητη στάση της κυβέρνησης μας. Στέλνουμε την αλληλεγγύη μας σε όλους τους λαούς της Ευρώπης που περιμένουν από την Ελλάδα να στείλει το μήνυμα της αξιοπρέπειας και του τερματισμού της λιτότητας.\nΚατερίνη, Εθελοντική Ομάδα Ν. Πιερίας, κάλεσμα, ανοιχτό κάλεσμα, εκβιασμός


Κανονες Λειτουργιας Βιβλιοθηκης\nΗ Βιβλιοθήκη έχει προορισμό να καλύπτει τις πληροφοριακές ανάγκες όλων των χρηστών, οι οποίοι δικαιούνται να μελετούν, να ερευνούν, να συμβουλεύονται ή να δανείζονται το υλικό των συλλογών της, σεβόμενοι τους εκάστοτε περιορισμούς.\nΚάθε χρήστης έχει το δικαίωμα να απολαμβάνει τη μελέτη στη Βιβλιοθήκη μέσα σε ένα πολιτισμένο, ήσυχο και καθαρό περιβάλλον. Γι' αυτό οι χρήστες:\nΟφείλουν να τηρούν την ησυχία στο Αναγνωστήριο.\nΑπαγορεύται να μεταφέρουν τρόφιμα και ποτά στο χώρο της Βιβλιοθήκης.\nΑπαγορεύεται να καπνίζουν σε οποιοδήποτε χώρο της Βιβλιοθήκης.\nΟφείλουν να σέβονται τον εξοπλισμό, τα έπιπλα και τις εγκαταστάσεις της Βιβλιοθήκης.\nΑπενεργοποιούν τα κινητά τηλέφωνά τους κατά την είσοδό τους στη Βιβλιοθήκη.\nΣΕΒΟΝΤΑΙ ΤΟ ΥΛΙΚΟ της Βιβλιοθήκης. Οποιαδήποτε φθορά (υπογράμμιση, σκίσιμο κλπ.) ή απώλεια υλικού συνεπάγεται την αντικατάστασή του από το χρήστη ή - σε περίπτωση αδυναμίας αντικατάστασης - την πληρωμή του αντιτίμου της αξίας του. - - Σε περίπτωση φθοράς του υλικού, ο χρήστης στερείται του δικαιώματος δανεισμού για ένα μήνα.\nΟι επισκέπτες της Βιβλιοθήκης οφείλουν να αφήνουν τα προσωπικά τους αντικείμενα (τσάντες, χαρτοφύλακες, ομπρέλλες κλπ.) στον ειδικό χώρο που παρέχεται από τη Βιβλιοθήκη για το σκοπό αυτό.\nΟι χρήστες της Βιβλιοθήκης δικαιούνται να εκπαιδεύονται στη σωστή και αποτελεσματική χρήση των καταλόγων και άλλων συστημάτων αποθήκευσης και ανάκτησης πληροφοριών της Βιβλιοθήκης, από το προσωπικό της.\nΌλα τα μέλη της πανεπιστημιακής κοινότητας του Ιονίου Πανεπιστημίου αποτελούν αυτοδικαίως μέλη της Βιβλιοθήκης με δικαίωμα δανεισμού. Απαραίτητη προϋπόθεση ο εφοδιασμός τους με την ειδική Κάρτα.\nΤο δικαίωμα δανεισμού ποικίλλει ανά ομάδα χρηστών και κατηγορία υλικού και εκτείνεται σε όλες τις Βιβλιοθήκες Τμημάτων του Ιδρύματος.\nΚάθε τεκμήριο που πρόκειται να βγει εκτός Βιβλιοθήκης, πρέπει να δανείζεται μέσω του γραφείου δανεισμού. Ο δανεισμός γίνεται μέσω του συστήματος αυτοματοποίησης βιβλιοθηκών Geac - ADVANCE.\nΌλα τα μέλη της Βιβλιοθήκης έχουν δικαίωμα ανανέωσης δανεισμού, εφόσον το τεκμήριο δεν έχει ζητηθεί από άλλον χρήστη.\nΣε περίπτωση αυξημένης ζήτησης συγκεκριμένου τεκμηρίου, η Βιβλιοθήκη έχει δικαίωμα να ζητήσει την επιστροφή του πριν τη λήξη της κανονικής διάρκειας δανεισμού.\nΠροϋπόθεση ορκωμοσίας φοιτητή ή έκδοσης πιστοποιητικού σπουδών (π.χ. μετεγγραφής, φοιτητών ανταλλαγής) είναι η βεβαίωση της Βιβλιοθήκης ότι ο φοιτητής δεν είναι χρεωμένος με υλικό ή άλλο εξοπλισμό.\nΠίνακας Κανόνων Δανεισμού\nΟμάδες Χρηστών Μέγιστος Αριθμός Τεμαχίων Διάρκεια Κανονικού Δανεισμού σε Ημέρες / Τεμάχια Τεμάχια Βραχυπρόθ. Δανεισμού 48 Ωρών Τεμάχια Βραχυπρόθ. Δανεισμού 24 Ωρών Τεμάχια Βραχυπρόθ. Δανεισμού 3 Ωρών\nΔιδακτικό & Ερευνητικό Προσωπικό 15 28 / 15 5 5 3\nΜεταπτυχιακοί Φοιτητές 10 28 / 10 5 5 5\nΦοιτητές 5 15 / 5 3 2 5\nΔιοικητικό & Λοιπό Προσωπικό 2 15 / 2 0 1 0\nΕιδικοί Ερευνητές 2 15 / 2 0 0 0\nΦοιτητές Ανταλλαγής 5 15/5 3 2 5\nΤο υλικό της Βιβλιοθήκης μπορεί να φωτοτυπηθεί από τους χρήστες, εκτός από εκείνο που είναι σπάνιο και πολύτιμο ή μπορεί να εκτεθεί σε κίνδυνο το πρωτότυπο. Επίσης δεν φωτοτυπούνται αδημοσίευτες διδακτορικές διατριβές και πτυχιακές εργασίες του Πανεπιστημίου.


Graffito: Στη Σόλωνος θα βρεις το -ίσως- πιο ξεχωριστό κατάστημα της Αθήνας! - Shopping - Athens magazine\nGraffito: Στη Σόλωνος θα βρεις το -ίσως- πιο ξεχωριστό κατάστημα της Αθήνας!\nTo Παρίσι υπερηφανεύεται για το Merci & το Colette, το Λονδίνο για το Dover Street Market και το Μιλάνο για το 10 Corso Como. Η Αθήνα απέκτησε πλέον το δικό της concept store, στη Σόλωνος: το Graffito!\nΤι κοινό έχουν µεταξωτά φουλάρια από την Ταϊλάνδη µε ελληνικά βότανα, καλλυντικά, designάτους νιπτήρες και industrial φωτιστικά; Όλα αυτά και πολλά ακόµη έχουν βρει κοινή στέγη στο ολοκαίνουριο Graffito, το πρώτο concept store της Αθήνας, που έκανε την εµφάνισή του φέτος τον Οκτώβρη και εναρµονίζει την τέχνη µε τη µόδα, το design µε το healthy living. Σε έναν χώρο 450 τ.µ., στηµένο µε µποέµικο και ταυτόχρονα κοσµοπολίτικο στυλ, η εµπειρία του shopping (ένα πέρασµα από τα πιο γνωστά design shops της Ευρώπης µέχρι τις πιο πολύβουες εξωτικές αγορές), έρχεται να συµπληρώνει τη χαλάρωση και τη γευστική απόλαυση...\nΣτο πλήρως ανακαινισµένο κτήριο του αριθµού 34 της Σόλωνος, λοιπόν, που το ethnic συναντά το hipster ανακαλύπτουµε επιλεγµένα αντικείµενα από τα ταξίδια του ιδιοκτήτη Κωνσταντίνου Ροκόφυλλου, αλλά και την πεµπτουσία της καινοτοµίας Eλλήνων δηµιουργών. Σε αυτά τα «υπέροχα µυαλά» και τις δηµιουργίες τους, άλλωστε, είναι αφιερωµένο και ένα µεγάλo µέρος του Graffito.\nΠεριπλανηθείτε ανάµεσα σε µοναδικά κοσµήµατα, χειροποίητα γυαλιά, βότανα Anassa, σαπούνια και φυσικά καλλυντικά, αλλά και ρούχα, αρωµατικά κεριά, µεταξωτά φουλάρια, καφτάνια, φιδίσιες τσάντες και µπαλαρίνες, που στέκονται αρµονικά δίπλα σε νιπτήρες από τσιµεντοκονία αλλά και µια αυθεντική vintage µηχανή, ενώ δεν λείπουν παιδικά ρούχα και είδη για κατοικίδια - όλα έχουν κοινό ότι δεν τα βρίσκεις σε ένα συµβατικό κατάστηµα!\nTην εµπειρία έρχεται να συµπληρώσει το café στο ισόγειο,... που κινείται σε 4 πυλώνες, προσαρµοσµένους στην υγιεινή διατροφή. Εδώ ο καφές µπορεί να παράγεται στη Βραζιλία και την Κολοµβία από µικρές φάρµες (handpicked) αλλά ψήνεται στην Ελλάδα -µε αποτέλεσµα να είναι πάντα φρέσκος-, οι χυµοί είναι ενεργειακοί και detox µε φρούτα και λαχανικά, τα ροφήµατα από βραβευµένα ελληνικά βότανα και οι σοκολάτες αυθεντικές Valhrona. Όσο για το µενού, προτείνει από bagels ολικής άλεσης µε παπαρουνόσπορο και µπάρες πρωτεΐνης µέχρι open sandwiches από ψωµί χωρίς γλουτένη για ένα ελαφρύ lunch break!\nΞεχωριστό κεφάλαιο, τα vegan γλυκά (χωρίς ζάχαρη), έµπνευση της Αλεξάνδρας Σαρηγιάννη, µε θρεπτική αξία, για απόλαυση δίχως... ενοχές! Όσο για τις τιµές, προσαρµοσµένο στην εποχή της κρίσης, όπως µας είπε και ο ιδιοκτήτης, απευθύνεται σε όλους: από τους φοιτητές της Νοµικής µέχρι την κλασική κυρία του Κολωνακίου!\nΔευτ.- Παρ. 09:00-21:00 (το café 08:00-21:00) & Σάβ. 09:00-19:00, Σόλωνος 34, Τ. 210 3608936, www.graffito.gr\nΓΙΑ ΠΕΡΙΣΣΟΤΕΡΟ SHOPPING ΚΑΝΤΕ ΚΛΙΚ ΕΔΩ\n8 Ιανουαρίου 2018 07:07\n«Πρεμιέρα» κάνουν σήμερα οι χειμερινές εκπτώσεις! - Δείτε το ωράριο των καταστημάτων\n5 Ιανουαρίου 2018 10:37\nΧειμερινές εκπτώσεις: Πότε θα κάνουν «πρεμιέρα» - Όλα όσα θα πρέπει να γνωρίζετε\n24 Δεκεμβρίου 2017 13:11\nΩράριο καταστημάτων: Αυτές τις ώρες θα είναι ανοιχτά μαγαζιά και σούπερ μάρκετ σήμερα, παραμονή Χριστουγέννων!\n23 Δεκεμβρίου 2017 09:33\n15 Δεκεμβρίου 2017 09:36\nΠρεμιέρα για το εορταστικό ωράριο: Πόσο θα διαρκέσει και οι ώρες λειτουργίες! Ποιες Κυριακές θα είναι "ανοικτά" τα μαγαζιά;\n14 Δεκεμβρίου 2017 10:20\nΞεκινά από αύριο το εορταστικό ωράριο! - Δείτε ποιες Κυριακές θα είναι ανοιχτά τα μαγαζιά!\n11 Δεκεμβρίου 2017 11:50\nΕτοιμαστείτε: Πότε ξεκινάει το εορταστικό ωράριο των καταστημάτων!\n4 Δεκεμβρίου 2017 10:45\nΠότε ξεκινά το εορταστικό ωράριο των καταστημάτων - Ποιες Κυριακές θα ανοίξουν τα μαγαζιά\n1 Δεκεμβρίου 2017 11:50\nΞεκινούν οι προσφορές για την «Cyber Week»: Πώς θα κάνετε καλύτερες ηλεκτρονικές αγορές!\n27 Νοεμβρίου 2017 16:09\nCyber Monday: Η Black Friday για τα ελληνικά eshop με εκπτώσεις έως 70%!\n26 Νοεμβρίου 2017 11:54\n24 Νοεμβρίου 2017 13:08\nΒlack Friday στα Zara: Tα κομμάτια που πρέπει οπωσδήποτε να αγοράσεις με 50% έκπτωση!\n24 Νοεμβρίου 2017 09:29\nBlack Friday: Ποια είναι η κορυφαία αλυσίδα που έχει πρώτη σε πωλήσεις! Η ανακοίνωση - πρόκληση προς τους ανταγωνιστές!\n24 Νοεμβρίου 2017 07:20\nBlack Friday αλά… ελληνικά: Με εκπτώσεις και προσφορές προσπαθούν να προσελκύσουν τους καταναλωτές!\n23 Νοεμβρίου 2017 15:15\nBlack Friday: Τέσσερα χρήσιμα κόλπα για να μην παρασυρθείς στις αγορές!\n23 Νοεμβρίου 2017 11:52\nBlack Friday; Καλύτερα «Black 3Day»!\n23 Νοεμβρίου 2017 10:47\nΕορταστικό ωράριο Χριστουγέννων: Η μεγάλη αλλαγή που θα πραγματοποιηθεί για πρώτη φορά φέτος!\nΟι προσφορές της Γερμανός για τη Black Friday!\n20 Ιανουαρίου 2018 12:52\n20 Ιανουαρίου 2018 17:40\n19 Ιανουαρίου 2018 14:04\nΤραγωδία στο Μεσολόγγι: Πήρε θέση η Αστυνομία για τον θάνατο της 44χρονης! "Ο γιατρός και εραστής του θύματος δεν είναι..."\n20 Ιανουαρίου 2018 13:32\n8 ηθοποιοί από το "Κωνσταντίνου και Ελένης" που έχουν πεθάνει! Με τον 3ο θα "παγώσετε" αφού το γνώριζαν ελάχιστοι!\n20 Ιανουαρίου 2018 15:52\nΜαρία Ιατρού - Ειρήνη Λαγούδη: Δύο νεκρές μητέρες (εντός των αυτοκινήτων τους) στην ίδια περιοχή μέσα σε λίγους μήνες! Μυστήριο και τρόμος...\n20 Ιανουαρίου 2018 12:27\nΤον "πέθανε" τον Μαραβέγια! Η πασαρέλα της Τόνια Σωτηροπούλου με νυφικά εσώρουχα!\n18 Ιανουαρίου 2018 08:11\nΤραγωδία στο Μεσολόγγι: Δείτε για πρώτη φορά την σύζυγο του γιατρού! (photo)\n18 Ιανουαρίου 2018 16:10\nΚαταιγιστικές εξελίξεις στο«Anne»: Δραματικές ώρες για τη Μελέκ! Την απειλεί ο Τζενγκίζ...\n19 Ιανουαρίου 2018 17:16\nMaster Chef: Ποιος είναι ο "νάνος" γίγαντας της μαγειρικής Λεωνίδας Κουτσόπουλος!\n20 Ιανουαρίου 2018 12:23\n19 Ιανουαρίου 2018 20:42\n20 Ιανουαρίου 2018 11:49\nΣοκάρει ο ξάδελφος της Μαρίας Ιατρού που βρέθηκε νεκρή: "Μου ζήτησε να μην πω σε κανέναν ότι..."\n20 Ιανουαρίου 2018 13:52\nΑσύλληπτη τραγωδία τα ξημερώματα: Σφοδρό τροχαίο λεωφορείου με 11 νεκρούς!\n20 Ιανουαρίου 2018 19:32\nΠόσο τους κάνεις; Μάθαμε τις ηλικίες των κριτών του Master Chef! Ποιος είναι ο μεγαλύτερος;\n19 Ιανουαρίου 2018 09:46\nΕπίδομα πολυτέκνων: Αναλυτικά τα ποσά! Ποιοι χάνουν, τι ισχύει για 1 και για 2 παιδιά;\n20 Ιανουαρίου 2018 12:51\nΣάλος με μοιραία σχέση στην Θεσσαλονίκη: Ο 57χρονος αγρότης πήγε στην αστυνομία όταν ο βίαιος 29χρονος σύντροφός του…\n19 Ιανουαρίου 2018 08:46\nΑνατροπή στην τραγωδία του Μεσολογγίου: Θύμα τοκογλύφων η 44χρονη; Η νέα κατάθεση του γιατρού και του μεσίτη φίλου του!\n20 Ιανουαρίου 2018 16:39\nΛευκό τον χειμώνα; Φόρεσέ το όπως η Τατιάνα Στεφανίδου για να είσαι στιλάτη από το πρωί ως το βράδυ!\n21 Ιανουαρίου 2018 10:40\n21 Ιανουαρίου 2018 10:36\n7 αναπάντητες από την μάνα μου! Τι να τον κάνω τον γκόμενο;\n21 Ιανουαρίου 2018 10:31\n21 Ιανουαρίου 2018 10:27\n10 λάδια που σώζουν την επιδερμίδα σου!\n21 Ιανουαρίου 2018 10:24\nΑληθινή εξομολόγηση: "Η Αλβανίδα καθαρίστρια με τρέλανε και..."\n21 Ιανουαρίου 2018 10:11\nΝέα τροπή στο θρίλερ με την 44χρονη: Τι δέιχνει το βίντεο με τις τελευταίες της κινήσεις! (video)\n21 Ιανουαρίου 2018 10:10\n21 Ιανουαρίου 2018 09:56\nΌριο φοροδιαφυγής σε μπουζούκια, μπαρ, βενζινάδικα και... Facebook! Τα αποτελέσματα των ελέγχων και οι αποκαλύψεις "φωτιά"!\n21 Ιανουαρίου 2018 09:49\nΑπόλυτη ανατροπή στην υπόθεση της 44χρονης: Έδωσε το στίγμα της σε Καλλιθέα, Γέρακα και Αγία Παρασκευή πριν πεθάνει!\n21 Ιανουαρίου 2018 09:41\nMaster Chef: Η ανακοίνωση που έφερε τα πάνω κάτω! Δεν έχει ξαναγίνει κάτι παρόμοιο στο ριάλιτι μαγειρικής!\n21 Ιανουαρίου 2018 09:36\nΝέο φρικτό τροχαίο συγκλονίζει το Πανελλήνιο: Νεκρό 18χρονο παλικάρι!\n21 Ιανουαρίου 2018 09:27\nΡαγδαία επιδείνωση του καιρού: Ψυχρή εισβολή - Που θα χιονίσει;\n21 Ιανουαρίου 2018 09:23\nΗ φωτογραφία της ημέρας: Αρχίζει το Survivor 2 στον Άγιο Δομίνικο!\n21 Ιανουαρίου 2018 09:18\nΤι έγινε σαν σήμερα, 21 Ιανουαρίου; Τα σημαντικότερα γεγονότα που συγκλόνισαν τον πλανήτη!\n21 Ιανουαρίου 2018 09:14\nSurvivor - Trailer: Ο πρώτος στίβος μάχης, τα ουρλιαχτά και η ένταση! Ποια ομάδα θα κερδίσει; (video)\n21 Ιανουαρίου 2018 09:08\nΠοιοι γιορτάζουν σήμερα, Κυριακή 21 Ιανουαρίου, σύμφωνα με το εορτολόγιο;\n21 Ιανουαρίου 2018 08:58\nΖώδια: Τι λένε τα άστρα για σήμερα, 21 Ιανουαρίου;\n20 Ιανουαρίου 2018 21:23\nΑποχαιρετά το πρωτάθλημα η ΑΕΚ!\n20 Ιανουαρίου 2018 21:01\nΘα σας λύσει τα χέρια: Το έξυπνο κόλπο με την βότκα για να μην μαραθούν τα λουλούδια στο βάζο!\n20 Ιανουαρίου 2018 20:51


Ιδιαίτεροι άνθρωποι, ιδιαίτερες ανάγκες | Inside Story\nΙδιαίτεροι άνθρωποι, ιδιαίτερες ανάγκες\nΤην αφανή γιγάντια κοινότητα των ανθρώπων με αναπηρία την θυμόμαστε μόνο στις επετείους. Το inside story είχε την ευκαιρία να συναντήσει μια παρέα των υπέροχων συνανθρώπων μας και να περάσει κάποιες μαγικές στιγμές μαζί τους.\nΤο ραντεβού είναι στη Λεόντειο Σχολή στα Άνω Πατήσια. Η πρόσκληση μας απευθύνθηκε από το ελληνικό τμήμα της Οργάνωσης Πίστη και Φως, μια διεθνή καθολική οργάνωση που ιδρύθηκε στη Γαλλία το 1971 από τον δόκτωρα Φιλοσοφίας και θεολόγο Jean Vanier και τη δασκάλα Marie-Hélène Mathieu με στόχο την προώθηση των σχέσεων μεταξύ των ανθρώπων, με ιδιαίτερη αναφορά στα άτομα με νοητική αναπηρία και τις οικογένειές τους. Η οργάνωση περιλαμβάνει 1.648 κοινότητες στις 81 χώρες όπου είναι παρούσα, σε Αφρική, Αμερική, Ασία, Ευρώπη και Ωκεανία. Δύο στις τρεις χώρες όπου δραστηριοποιείται αντιμετωπίζουν οικονομική κρίση ή πολιτική αστάθεια. Οι διάφορες κοινότητες Πίστη και Φως είναι συνεχώς σε επαφή μεταξύ τους ανταλλάσσοντας εμπειρίες και φιλοξενία.\nΤα άτομα με αναπηρία αποτελούν το 10% του ευρωπαϊκού πληθυσμού, δηλαδή ανέρχονται στα 37 εκατομμύρια. Σύμφωνα με την Παγκόσμια Οργάνωση Υγείας, στην Ελλάδα τα άτομα με ειδικές ανάγκες είναι πάνω από ένα εκατομμύριο. Το 35% διαμένουν στην Αθήνα, ενώ η πλειοψηφία τους είναι άτομα με νοητική στέρηση.\nΗ ελληνική πολιτεία αγνοεί επιδεικτικά, αφού οι υποδομές είναι από ελλιπείς μέχρι ανύπαρκτες και τα επιδόματα αναπηρίας συνεχώς περικόπτονται. Λίγοι τους συμπαραστέκονται ή νοιάζονται για αυτούς και για τις ανάγκες τους. Το αποτέλεσμα είναι οι οικογένειες τους να σηκώνουν όλο το βάρος.


tromaktiko: Η ζάχαρη επιδεινώνει στην ψυχική υγεία των ανδρών μακροπρόσθεσμα\nΗ ζάχαρη επιδεινώνει στην ψυχική υγεία των ανδρών μακροπρόσθεσμα\nΗ κατανάλωση ζάχαρης συζητείται όλο και περισσότερο ως στόχος παρέμβασης για τη μείωση της παχυσαρκίας και του διαβήτη...\nΥπάρχουν αυξανόμενα στοιχεία για τη σωματική βλάβη που προκαλεί η ζάχαρη αλλά τώρα μια νέα μελέτη υποδηλώνει και δυσμενείς συνέπειες στην ψυχική υγεία.\nΟι άνδρες που καταναλώνουν πολλή ζάχαρη βάζουν σε κίνδυνο την ψυχική υγεία τους, σύμφωνα με τα ευρήματα μιας μεγάλης βρετανικής μελέτης που κράτησε 30χρόνια -από το 1983 μέχρι το 2013- και δημοσιεύτηκε στο περιοδικό Scientific Reports από ερευνητές του University College του Λονδίνου.\nΗ επικεφαλής της μελέτης Anika Knüppel, διδακτορική ερευνήτρια στο Ινστιτούτο Επιδημιολογίας & Υγείας στο University College του Λονδίνου, ανέφερε: “Τα γλυκά τρόφιμα έχει βρεθεί ότι προκαλούν θετικά συναισθήματα βραχυπρόθεσμα. Οι άνθρωποι με χαμηλή διάθεση τρώνε ζαχαρούχα τρόφιμα με την ελπίδα να ανακουφίσουν τα αρνητικά συναισθήματα. Η μελέτη μας δείχνει ότι η υψηλή πρόσληψη ζαχαρούχων τροφίμων είναι πιθανότερο να έχει τα αντίθετα αποτελέσματα στην ψυχική υγεία μακροπρόθεσμα”.\nΟι επιστήμονες συνέκριναν την κατανάλωση ζάχαρης σε πάνω από 5.000 άνδρες και 2.000 γυναίκες, που συμπλήρωναν τακτικά ερωτηματολόγια γύρω από τη διατροφή τους. Οι άνδρες και οι γυναίκες υποβάλλονταν σε εξετάσεις, οι οποίες αξιολογούσαν μεταξύ άλλων την ψυχική τους κατάσταση και κυρίως το αν έπασχαν από κάποια αγχώδη διαταραχή ή κατάθλιψη.\nΔιαπιστώθηκε ότι οι άνδρες που κατανάλωναν την περισσότερη ζάχαρη είχαν αυξημένες πιθανότητες να εκδηλώσουν για ψυχικές διαταραχές, σε σύγκριση με όσους έτρωγαν τη λιγότερη ζάχαρη. Όσοι έτρωγαν πάνω από 67 γραμμάρια ζάχαρη την ημέρα είχαν 23% περισσότερες πιθανότητες να εκδηλώσουν αγχώδη διαταραχή ή κατάθλιψη, σε σύγκριση με όσους έτρωγαν λιγότερα από 39,5 γραμμάρια ζάχαρης την ημέρα.\nΑνάλογη συσχέτιση δεν παρατηρήθηκε στις γυναίκες. Δεν είναι σαφές γιατί υπήρξε η διαφορά αυτή μεταξύ των δύο φύλων.\nΗ Knüppel δήλωσε: “H αυξημένη κατανάλωση ζάχαρης συσχετίζεται με πολλές αρνητικές εκβάσεις στην υγεία και η μελέτη μας υποδηλώνει ότι υπάρχει ακόμα μία, τα προβλήματα ψυχικής υγείας στους άνδρες. Ασφαλώς υπάρχουν πολλοί παράγοντες που επηρεάζουν τις πιθανότητες εκδήλωσης μιας ψυχικής διαταραχής, αλλά η μεγάλη κατανάλωση ζάχαρης μπορεί να είναι η σταγόνα που ξεχειλίζει το ποτήρι”.\nΝα σημειωθεί ότι σύμφωνα με την National Diet and Nutrition Survey που δημοσιεύθηκε το 2013, οι άντρες στο Ηνωμένο Βασίλειο καταναλώνουν κατά μέσο όρο 68,4 γραμμάρια πρόσθετης ζάχαρης την ημέρα (το 75% προέρχεται από τρόφιμα και ποτά). Στη Βρετανία, οι ενήλικες καταναλώνουν περίπου διπλάσια ποσότητα, και στις ΗΠΑ τριπλάσια, από το συνιστώμενο επίπεδο προσθήκης ζάχαρης που είναι 5% επί της συνολικής πρόσληψης θερμίδων. Οι γλυκές τροφές και τα αναψυκτικά συμβάλλουν στα τρία τέταρτα αυτής της πρόσληψης.\nΟ καθηγητής Eric Brunner, ο οποίος συμμετείχε στη μελέτη, ανέφερε: “Τα ευρήματά μας παρέχουν ακόμη περισσότερες ενδείξεις ότι τα σακχαρώδη τρόφιμα και ποτά πρέπει να αποφεύγονται. Ο νέος φόρος ζάχαρης στα σακχαρούχα αναψυκτικά, ο οποίος θα τεθεί σε ισχύ τον Απρίλιο του 2018, είναι ένα βήμα προς τη σωστή κατεύθυνση. Η σωματική και ψυχική υγεία των Βρετανών αξίζει κάποια προστασία από τις εμπορικές δυνάμεις που εκμεταλλεύονται την ανθρώπινη τάση για γλυκιές γεύσεις”.


ΠΑΟΚ : Τα διαρκείας για τους ανέργους - to10.gr\nΑρχική / ΠΟΔΟΣΦΑΙΡΟ / SUPERLEAGUE / ΠΑΟΚ : Τα διαρκείας για τους ανέργους\nΘεσμός έγινε από την ΠΑΕ ΠΑΟΚ και την οικογένεια Σαββίδη η δωρεά 1.000 καρτών διαρκείας προς τους ανέργους φιλάθλους του Δικεφάλου. Σύμφωνα με την ανακοίνωση της ασπρόμαυρης ΠΑΕ.\nΗ διάθεση των διαρκείας θα πραγματοποιηθεί με κλήρωση ανάμεσα σε όσους είναι άνεργοι ως τις 15.08.2019 και ακολουθήσουν την εξής διαδικασία που θα ξεκινήσει την Δευτέρα 29.07.2019 στις 09:00:\n1. Να δημιουργήσουν λογαριασμό στο paokfc.gr/tickets και να συμπληρώσουν όλα τα διαθέσιμα πεδία (τα στοιχεία να δηλώνονται όπως ακριβώς αναγράφονται στα επίσημα έγγραφα ταυτοποίησης).\n2. Όσοι έχουν ήδη λογαριασμό πρέπει να συνδεθούν και να συμπληρώσουν τα εξής δύο νέα πεδία: Α. Τον αριθμό δελτίου ανεργίας (16ψήφιος ή 18ψήφιος χωρίς τις καθέτους) Β. Τον αριθμός αναφοράς που θα βρείτε ΜΟΝΟ στο εκτυπωμένο αποδεικτικό ανανέωσης . Οι ενδιαφερόμενοι μπορούν να βρουν τα στοιχεία αυτά χρησιμοποιώντας τον προσωπικό τους κλειδάριθμο στο: https://eservices.oaed.gr/pls/apex/f?p=110:LOGIN_DESKTOP:1845182235504.\n.Η διαδικασία υποβολής των αιτήσεων θα διαρκέσει από τις 29.07.2019 στις 09.00 ως τις 30.07.2019 στις 19.00.Στη συνέχεια θα ακολουθήσει η κλήρωση και οι δικαιούχοι θα ενημερωθούν με email και sms βάσει των δηλωθέντων στοιχείων τους.\nΟι «τυχεροί» φίλαθλοι θα παραλάβουν τα εισιτήρια διαρκείας τους μέσω courier στη δηλωθείσα διεύθυνση του web λογαριασμού τους. Λόγω του νέου αθλητικού νόμου που απαγορεύει στον οποιονδήποτε να κατέχει δύο εισιτήρια στο όνομα του, δικαίωμα συμμετοχής στην κλήρωση έχουν όσοι φίλαθλοι πληρούν τις προϋποθέσεις και δεν έχουν ήδη προμηθευτεί εισιτήριο διαρκείας για τη σεζόν 2019-20. Τα δωρεάν εισιτήρια διαρκείας θα διατεθούν στη θύρα 7.\nto10.gr - 26/10/2020 11:03\nΧρήστος Παπαζώης - 26/10/2020 10:39\nΠόρτο: Διαθέσιμοι οι... τέσσερις ενόψει Ολυμπιακού\nto10.gr - 26/10/2020 10:31\nΟ Mr Ασίστ, Ματιέ Βαλμπουενά, έβγαλε selfie με τον Mr Γκολ, Γιουσέφ Ελ Αραμπί, λίγο πριν η αποστολή του Ολυμπιακού αναχωρήσει για το Οπόρτο!\nΟι παίκτες που ήταν αμφίβολοι για το παιχνίδι της Πόρτο με τον Ολυμπιακό τελικά θα δώσουν κανονικά το παρών στην αυριανή αναμέτρηση.


JEEP RENEGADE: ΠΕΡΙΣΣΟΤΕΡΑ ΣΤΟΙΧΕΙΑ – carzine.gr\nJEEP RENEGADE: ΠΕΡΙΣΣΟΤΕΡΑ ΣΤΟΙΧΕΙΑ\nΠιο πολλές φωτογραφίες και περισσότερα στοιχεία λοιπόν για το νέο μίνι Jeep, το Renegade, που θα βασίζεται στο καινούργιο πλαίσιο Small Wide 4x4, που θα χρησιμοποιηθεί και στο νέο Fiat 500X και θα συνδυάζεται τόσο με κίνηση στους εμπρός τροχούς όσο και με δύο συστήματα τετρακίνησης.\nΤο Renegade λοιπόν θα έχει μήκος 4,23 μέτρα, πλάτος 1,80 και ύψος 1,69 μέτρα, ενώ το εμπρός μέρος του είναι όσο πιο παραδοσιακό γίνεται για Jeep, με την κλασική μάσκα και στρογγυλούς προβολείς. Πίσω τα φώτα έχουν στο κέντρο τους ένα χαρακτηριστικό Χ, ενώ η 5η πόρτα κατεβαίνει αρκετά χαμηλά και αποκαλύπτει ένα χώρο αποσκευών που κυμαίνεται από 350 έως 869 λίτρα. Εκτός από την πλάτη του πίσω καθίσματος διπλώνει και αυτή του καθίσματος του συνοδηγού, ενώ στο ταμπλό αυτό που ξεχωρίζει εκτός από τον πίνακα οργάνων με τα στρογγυλά όργανα είναι και η οθόνη αφής στην κεντρική κονσόλα. Η απόσταση από το έδαφος κυμαίνεται, ανάλογα με την έκδοση από 17 έως 22 εκατοστά και οι ζάντες είναι από 16 έως 18 ίντσες.\nΑπό πλευράς κινητήρων υπάρχει μεν downsizing αλλά όχι τόσο μεγάλο, όσο έλεγαν οι φήμες. Έτσι το Renegade θα ξεκινά από τα 1.600 κυβικά σε βενζίνη και πετρέλαιο. Ο βασικός κινητήρας βενζίνης είναι ένας ατμοσφαιρικός 1.600 με 108 ίππους και 152 Nm, ενώ από κει και πάνω υπάρχει ένας 1.400 turbo με 138 άλογα και 230 Nm ή με 168 ίππους και 250 Nm.\nΟ βασικός diesel 1.6 αποδίδει 118 ίππους και 320 Nm, ενώ διαθέσιμος θα είναι και ο μεγαλύτερος των 2.000 κυβικών είτε με 138 είτε με 167 ίππους και σταθερά 350 Nm ροπής. Τα κιβώτια είναι χειροκίνητα 5 ή 6 σχέσεων ανάλογα με την έκδοση, ενώ θα υπάρχει και αυτόματο 9άρι. Παράλληλα, όπως προαναφέραμε, τα συστήματα τετρακίνησης είναι δύο. Ένα πιο απλό με τη ροπή να μεταδίδεται και στους πίσω τροχούς όταν υπάρχει ανάγκη, ενώ σε εξαιρετικές περιπτώσεις μπορεί να στέλνει το 100% της ροπής σε έναν μόνο τροχό. Το πιο εξελιγμένο σύστημα διαθέτει κοντές σχέσεις αλλά και σύστημα ελέγχου της πρόσφυσης με 5 συνολικά προγράμματα λειτουργίας, που επιλέγονται από περιστροφικό διακόπτη στην κονσόλα.\nΠαράλληλα το νέο Jeep Renegade, οι πωλήσεις του οποίου θα ξεκινήσουν το δεύτερο εξάμηνο του 2014 σε τιμές που δεν έχουν ακόμα προσδιοριστεί, θα έχει και πλήρη εξοπλισμό ασφαλείας.\nΣε αυτό το άρθρο:Jeep, Jeep Renegade, Jeep Renegade 1600 diesel, Jeep Renegade από 1600 κυβικά, Jeep Renegade με 2 συστήματα τετρακίνησης, έκθεση Γενεύης\nΤO PEUGEOT 308 –ΣΤΗΝ ΕΛΛΑΔΑ ΑΠΟ 14.340 ΕΥΡΩ- ΕΙΝΑΙ ΤΟ ΕΥΡΩΠΑΪΚΟ ΑΥΤΟΚΙΝΗΤΟ ΤΗΣ ΧΡΟΝΙΑΣ


Καβάθα:. Πήλινο αγγείο φαγητού ή και ξύλινο παλαιότερα, με μεγάλη χωρητικότητα. που το λέμε και τσανάκα.\nΚαβαλαριά:. Το πάνω μέρος του σαμαριού, που καθόταν ο αναβάτης. Ήταν ντυμένο με δέρμα ή καραβόπανο.\nΚαβουρομαμή:. Η μεγάλη καβουρίνα.\nΚαβούρντισμα:. Το ψήσιμο των κόκκων του καφέ, που ανακατεύονται διαρκώς, σε μεγάλη θερμοκρασία.\nΚαβουρντιστήρι:. Χειροποίητη συσκευή καβουρντίσματος καφέ.\nΚάδη, (για πάτημα σταφυλιών):. Η κάδη ήταν ένα τεράστιο βαρέλι, ύψους πάνω από δύο μέτρα και διάμετρο γύρω στο ένα με ενάμισι μέτρο. Από κάτω έχει ένα πάτο και στο πλάι κάνουλα, ενώ στη μέση του και λίγο παραπάνω είχε κι άλλο πάτο. Στον επάνω πάτο έβαζαν τα σταφύλια και τα πατούσαν, ενώ ο μούστος χυνόταν στο κάτω διαμέρισμα της κάδης, όπου άφηναν το μούστο για λίγες μέρες για να «πάρει χρώμα».\nΚαδί:. Ξύλινο μεγάλο δοχείο, ψηλό και στενό, στο οποίο χτυπάνε το γάλα, για να γίνει βούτυρο.\nΚαζάντι:. Η απόκτηση περιουσίας, η δημιουργία καλής σταδιοδρομίας. Και καζαντίζω, βγάζω πολλά λεφτά από τις δουλειές μου, έχω όφελος.\nΜια παλιά παροιμία έλεγε: «Στα τριάντα δε φρονίμεψες, στα σαράντα δεν καζάντισες, μην περιμένεις τίποτα».\nΚαθάρσιο:. Σκεύασμα ιατρικό, χάπι ή σιρόπι ή σε άλλη μορφή, που το έπαιρναν για τη δυσκοιλιότητα.\nΚαθίκι:. Πήλινο δοχείο, που χρησιμοποιείτο για ούρηση γερόντων και παιδιών, ιδίως κατά τους χειμερινούς μήνες, που τα χιόνια καθιστούσαν δύσκολη την πρόσβαση στο αποχωρητήριο του σπιτιού, που συνήθως βρισκόταν σε κάποια άκρη της αυλής, το καθίκι ήταν στην ημερήσια διάταξη. Εκεί αποπατούσαν σχεδόν όλη η οικογένεια και μετά το προϊόν κένωσης, το πετούσαν στα χιόνια.\nΚαθούρι:. Η δυνατή και χοντρή βροχή, που πέφτει χωρίς να φυσάει, ούτε παρατηρούνται άλλα καιρικά φαινόμενα και κρατάει λίγη ώρα.\nΚαϊάρι:. Ήταν ένα μαχαίρι σε σχήμα μικρού τσεκουριού, που το χρησιμοποιούσαν οι πεταλωτήδες και καθάριζε την οπλή του ζώου από κάτω, ώστε να την ισιώσει. Στη συνέχεια έβαζε το καινούριο πέταλο.\nΚαΐλα:. Μεγάλη ζέστη, καύσωνας. Αλλά σημαίνει και πόθος, λαχτάρα, μεράκι, άχτι. (Όταν ήμουν παιδί, είχα καΐλα για τα γράμματα), (από δική μου καΐλα, ήθελα το παιδί μου να μορφωθεί).\nΚαΐρης:. Σπαγκοραμμένος, σφιχτοχέρης (καρμίρης, τσιγκούνης).\nΚαΐσι:. Το δερμάτινο λουρί, πάνω στο οποίο οι κουρείς, ακόνιζαν το ξυράφι τους.\nΚακάβι:. Το καζάνι.\nΚακαβολίθαρα:. Μεγάλες χοντρές πέτρες, πάνω στις οποίες στηριζόταν το καζάνι (κακάβι), για να αναφτεί φωτιά από κάτω.\nΚακαβοστάσι:. Χώρος που ήταν τοποθετημένα τα κακαβολίθαρα, που ήταν πέτρες διαλεγμένες, για να μπαίνει επάνω το κακάβι . Συνήθως το κακαβοστάσι ήταν σε κάποιο μόνιμο μέρος σε μια άκρη της αυλής και ήταν έτοιμο, όταν ήθελαν να βράσουν το νερό για να κάνουν μπουγάδα ή για οποιονδήποτε άλλο λόγο, (να πλύνουν τα βαρέλια, να ζεματίσουν τα σύκα, να φτιάξουν το σαπούνι κ.λπ.). Έφτιαχναν όμως και πρόχειρα κακαβοστάσια δίπλα στο ποτάμι, γιατί κι εκεί έπλεναν ρούχα πολλές φορές, επειδή δεν υπήρχε τρεχούμενο νερό στο σπίτι και έπρεπε να κουβαλάνε νερό με τι χύτρες απ΄ τη βρύση.\nΚάκαδο:. Πέτσα (κρούστα) που σχηματίζεται στις πληγές, στα εξανθήματα, στα έλκη κ.λ.π. και ξεκακαδιάζω ή ξεκακάδιασα, όταν βγάζω το κάκαδο.\nΚακαράτζα:. Το περίττωμα των κατσικιών. Η κακαράτζα ήταν το πιο δυνατό λίπασμα και ήταν αποτελεσματικό για τα ξυνόδεντρα (λεμονοπορτοκαλιές), γιαυτό ήταν περιζήτητη κοπριά και ερχόντουσαν να την αγοράσουν οι Χαλιώτες.\n.Κακάρωμα:. Ο ακαριαίος θάνατος και κακαρώνω, βγάζω την τελευταία μου πνοή, πεθαίνω. Τα κακάρωσε, πέθανε, ξεψύχησε ή τρόμαξε πάρα πολύ.\nΚακοφόρμησε:. Πληγή που ερεθίστηκε και γενικά αρρώστια που πάει προς το χειρότερο\nΚαλαβρή:. Γίδα με πρόσωπο και σώμα γκριζόμαυρο και κοιλιά γκριζόασπρη.\nΚαλαμάρι (το):. Ο κοντυλοφόρος\nΚαλαμίζω:. Το τύλιγμα του νήματος σε μασούρια (μικρά καλάμια). Το νήμα ξετυλίγεται από την ανέμη και μέσα απ΄ το μαγγάνι, περνά και τυλίγεται στα μασούρια, για να μπουν συνέχεια στις σαΐτες, για την ύφανση στον αργαλειό.\nΚαλαμοβύζα:. Η κατσίκα ή η προβατίνα που έχει μεγάλους μαστούς με μεγάλες ρόγες, που ακόμα και τα μικρά κατσικάκια και αρνάκια δυσκολεύονται να βυζάξουν.\nΚαλαπόδια:. Καλαπόδια λέγανε τα τηγανοψώματα. Όχι τα παραδοσιακά (τα στρογγυλά, με την τρύπα στη μέση), αλλά αυτά που άνοιγαν φύλλο, έφτιαχναν τη γέμιση με τυρί ή ξυνοτύρι και αυγά και του έδιναν το σχήμα μιας μεγάλης τυρόπιτας. Θα μπορούσαμε να την πούμε και τηγανόπιτα. Επίσης λέγανε και το ξύλινο ομοίωμα ολόκληρου του κάτω άκρου του ποδιού που χρησιμοποιείται για την κατασκευή παπουτσιών.\nΚαλαχίδα:. Μεγάλο τετράγωνο ξύλινο χωνί, που ήταν πάνω απ΄ τις μυλόπετρες. Σ΄ αυτό ρίχνανε το σιτάρι και με μια μικρή πορτούλα, ρύθμιζαν την ποσότητα του σταριού, που έπρεπε να πέσει για να αλεστεί.\nΚαλιακούδα (η):. Η καρακάξα\nΚαλίγωμα:. Το πετάλωμα των ζώων.\nΚαλιγωτής:. Ο πεταλωτής.\nΚαλιγωτήρια:. Τα σύνεργα του καλιγωτή. Δηλαδή, τα πέταλα, το σφυρί, η τανάλια, το καϊάρι και τα καρφιά.\nΚαλισάκι:. Άσπρο πρόβατο, με λίγες μαύρες τρίχες στο πρόσωπο και στο κορμί.\nΚαλόγερος:. Πυώδης φλεγμονή του δέρματος\nΚαλοσκαιρίζω:. Όταν πρωτοδοκιμάζω τα φρούτα που βγαίνουν στην εποχή τους, όπως κεράσια, σύκα, ρόδια, σταφύλια κ.α. (Έχουν βγει τα σύκα και καλοσκαίρισα, εσύ;), λέμε όταν πρωτοφάμε σύκο, την εποχή που βγαίνει, όπως και κάθε άλλο φρούτο.\nΚάλτισα:. Απόστασα, κουράστηκα.\nΚαλυφτό:. Κάλυμμα από κλαριά δέντρων και φύλλα, που σκέπαζαν τα κουβέλια, (παλαιού τύπου κυψέλες).\nΚαμίνι:. Ο φούρνος του σιδερά, για την πυράκτωση και λιώσιμο των σιδηρικών, αλλά και η κατασκευή για παραγωγή ασβέστη και κάρβουνου. Επίσης και για κατασκευή κεραμιδιών κανατιών κ.α.\nΚαμτσί:. Το καμουτσίκι. Μαστίγιο για τα ζώα. Συνήθως ήταν φτιαγμένο από δέρμα βοδιού.\nΚαμώνομαι:. Κάνω κάτι ή λέω, που δεν ανταποκρίνεται στα πραγματικά μου αισθήματα. Προσποιούμαι, υποκρίνομαι Καμώματα, πείσματα, νάζια. Γενικά, όταν κάνω κάτι που φανερώνει, ότι δεν μ΄ αρέσει ή ότι είμαι πεισμωμένος και δε μιλώ ή δε συμμετέχω στα γούστα της παρέας ή στις περιστάσεις της στιγμής. (Έλα τώρα, τι καμώματα είν΄ αυτά;).\nΚάναλος:. Ξύλινο λούκι ή κάποιες φορές και πέτρινο, που οδηγούσε το νερό στο βαρέλι (χοάνη) του νερόμυλου. Πριν από τον κάναλο υπήρχε συνήθως μια ξύλινη σήτα για να κρατάει τα περιττά πράγματα που μετέφερε το ποτάμι.\nΚαναπίτσα:. Η λυγαριά.\nΚάνι ή κάνις:. Τότε, τουλάχιστον. (Θα μου το δώσεις κάνις;), (αφού δεν έχεις να μου δώσεις χρήματα, δώσε μου κάνις να φάω).\nΚανουίδια:. Ξύλα, πάνω στα οποία στηριζόταν το καλυφτό του κουβελιού.\nΚαντάρι:. Στατέρι, ζυγαριά. Μπορούσε να σηκώσει μεγάλα βάρη. Επίσης ο όρος καντάρι, είχε καθιερωθεί σαν μονάδα βάρους, ίση με 44 οκάδες.\nΚαντίρης –ισα-ικο:. Ο ψωμομένος, δυνατός και όμορφος άνδρας. Καντίρισα η γυναίκα και καντίρικα τα ζώα.\nΚαπάτσα (η):. Γυναίκα πολύ δραστήρια και καταφερτζού και καπάτσος, ο καταφερτζής, ο δραστήριος.\nΚαπιστράνα, (καπστράνα):. Το σύστημα από δερμάτινα λουριά, που ήταν εφαρμοσμένο στο κεφάλι του ζώου, όπου προσδενόταν το σχοινί που το τραβούσαν.\nΚαπότα:. Χοντρό μακρύ επανωφόρι φτιαγμένο από τραγίσιο μαλλί, με κουκούλα. Τη χρησιμοποιούσαν κυρίως οι τσοπάνηδες. Ήταν χωρίς μανίκια, αλλά όσες είχαν μανίκια τα είχαν κρεμαστά, όπως τα μανίκια της «φέρμελης» που φορούσαν οι τσολιάδες και συνήθως δεν έβαζαν τα χέρια τους μέσα όσοι το φορούσαν, εκτός κι αν έκανε πολύ κρύο.\nΚαπούλια:. Τα νώτα των μεγάλων ζώων, κυρίως αλόγων, μουλαριών, γαϊδουριών.\nΚαπστρανάς:. Ο άνδρας, που τον έκανε κουμάντο η γυναίκα του. Τον έσερνε από την καπιστράνα.\nΚαρακαντανιά:. Ομάδα ανθρώπων, που βαδίζουν όλοι μαζί προς κάποια κατεύθυνση. (Τι λες, θα ΄χει κόσμο στο πανηγύρι; Πρέπει να έχει γιατί είδα δύο–τρεις καρακαντανιές που πήγαιναν προς τα εκεί).\nΚαραμάνικη (η):. Άσπρη προβατίνα, με μαύρα σημάδια γύρω στα μάτια και με φαρδιά ουρά.\nΚαραμπάσα:. Άσπρο πρόβατο με μαύρες γραμμές, γύρω από τα μάτια και στο κορμί.\nΚαραμπάτσα:. Δημιουργείται από το νερό που ρίχνουμε στα τσαντίλια και από διάφορα υγρά της ελιάς και ξεχωρίζει από το λάδι, όταν πέφτει στη γούρνα (μετά το σφίξιμο των τσαντιλιών). Σαν βαρύτερο, μένει κάτω από το λάδι και φεύγει από μια μικρή τρύπα που είναι στο κάτω μέρος της γούρνας.\nΚαρδάρα:. Μεταλλικό δοχείο, που έβαζαν το γάλα κατά το άρμεγμα των προβάτων ή των κατσικιών. Παλιότερα η καρδάρα ήταν ξύλινη και κατά προτίμηση μάλλον από ξύλο καρυδιάς, γι αυτό και καρδάρα.\nΚαρέλα:. Μικρό κυλινδρικό αντικείμενο (πηνίο), ξύλινο και αργότερα και πλαστικό, στο οποίο ήταν τυλιγμένη κλωστή, αλλά και η ίδια η κλωστή που ήταν τυλιγμένη στο πηνίο.\nΚαρέλιασα:. Νύσταξα πολύ. Είμαι καρελιασμένος (πολύ νυσταγμένος).\nΚαρκάλι:. Σαρκώδης έκφυση στο κεφάλι και στο λαιμό του κόκορα. Λειρί, λοφίο.\nΚαρκαλί:. Η κεφαλή του αρσενικού γεννητικού οργάνου.\nΚαρκάσαντος:. Ο γυμνός.\nΚαρκαντζούλια ή Σκαρκαντζούλια:. Οι καλικάντζαροι. Μικροί δαίμονες, κακά πνεύματα, που κατά την λαϊκή παράδοση, εμφανίζονται την παραμονή των Χριστουγέννων και ταλαιπωρούν τους ανθρώπους με τα καμώματά τους, όλο το δωδεκαήμερο.\nΚαρμίρης:. Αυτός που τσιγκουνεύεται να ξοδέψει τα χρήματά του ή να διαθέσει άλλα περιουσιακά στοιχεία. Αυτός που δεν πληρώνει καλά και γενικά, δυστροπεί να εκπληρώσει τις οικονομικές του υποχρεώσεις. Φιλάργυρος, σπαγκοραμμένος, κακοπληρωτής. Και πέρα απ΄ αυτό, ο παράξενος, ο γκρινιάρης, ο ιδιότροπος και σε άλλες εκφάνσεις της κοινωνικής ζωής.\nΚαρναβίτσα:. Εξόγκωμα του σώματος. Δεν είναι σπυρί, ούτε βγαίνει πύον. Είναι κάτι σαν μικρή «ελιά» του σώματος, μόνο που η ελιά υπάρχει από γεννησιμιού μας, ενώ την καρναβίτσα την βγάζει το σώμα σε οποιαδήποτε ηλικία. Δεν εξαφανίζεται από μόνη της, αλλά αφαιρείται με απλή χειρουργική επέμβαση.\nΚαρόκι:. Δοχείο που είχαν μαζί τους οι ρετσινάδες, για να βάζουν το ρετσίνι που συνέλεγαν. Χωρούσε 15 οκάδες και ήταν και μονάδα μέτρησης της ρετσίνης.\nΚαρούλιασμα:. Οι φουσκάλες που αφήνουν στα χέρια ή στα πόδια, διάφορα καψίματα ή κτυπήματα από βέργα κλπ.\nΚάρπισμα:. Το τάισμα των ζώων (κατσίκες–προβατίνες), κατά την περίοδο του μαρκαλέματος (αναπαραγωγής).\nΚαρπολόι:. Ξύλινο φτυάρι με πέντε μύτες (χαλιά) μπροστά. Το χρησιμοποιούσαν στο αλώνισμα, στο δεύτερο στάδιο, αφού προηγουμένως είχαν εξανεμίσει το περισσότερο άχυρο με το δικούλι. Το καρπολόι λοιπόν, άρχιζε να χρησιμοποιείται όταν είχε μείνει ο καρπός με πολύ λίγα άχυρα, επειδή είχε περισσότερα χαλιά ώστε να εξανεμιστεί και το τελευταίο άχυρο και να μείνει καθαρός ο καρπός.\nΚαρύγκαλος:. Ο λάρυγγας.\nΚασαβέτι:. Το να είναι κάποιος στεναχωρεμένος, λυπημένος. Καημός, ντερτι.\nΚασέλα:. Ξύλινο μεγάλο κιβώτιο της παλιάς εποχής, που χρησίμευε ως ιματιοθήκη. Σεντούκι.\nΚασελάκι ή κασέλι:. Ξύλινο κουτί που έβαζαν τα σύνεργά τους οι λούστροι, αλλά και άλλοι τεχνίτες, που έπρεπε να μεταφέρονται για εργασίες κατ΄ οίκον.\nΚασίδα:. Δερματοπάθεια του τριχωτού της κεφαλής, που προκαλεί γενική ή κατά τόπους τριχόπτωση.\nΚασόνα ή Σεντούκα:. Μεγάλη ξύλινη ορθογώνια κατασκευή, ύψους ενός περίπου μέτρου και μήκους 2-3 μέτρα, ίσως και περισσότερα, ανάλογα τις αποθηκευτικές ανάγκες της κάθε οικογένειας. Είχε ξύλινα χωρίσματα για να αποθηκεύονται οι καρποί. Εκεί έβαζαν, καλαμπόκι, ρεβίθια, φάβα, φακές, κουκιά, φασόλια κ.α. Το σιτάρι και το κριθάρι, τα βάζανε στο αμπάρι.\nΚαταβέσα:. Οι ιδιοτροπίες, οι παραξενιές και γενικά παράξενες και ανεξήγητες συμπεριφορές.(για συμμορφώσου λίγο, τι καταβέσα είναι αυτά;)\nΚαταλαχιάρης:. Αυτός που κρυώνει πολύ, ο μαργωσάρης, που όπου κι αν βρίσκεται, με την παραμικρή ψύχρα ψάχνει να βρει κάποια γωνιά, κάποιο απάγκιο (παγγιάνεμο), για να φυλαχτεί από το κρύο. Αλλά και ο ξένος, ο περαστικός.\nΚαταπιόνας:. Το βαθύτερο μέρος του στόματος, το σημείο που γίνεται η κατάποση της τροφής.\nΚατάπλασμα:. Έμπλαστρο εμπλουτισμένο με ειδικές φαρμακευτικές ουσίες.\nΚαταπότης:. Το σημείο που συνέδεε το περιβόλι με την αμπολή.\nΚαταρράχτης.1:. Η καταπακτή που συνέδεε το Ανώι με το Κατώι, για να μπορούν να επικοινωνούν το χειμώνα με τα πολλά χιόνια με το κατώι, όπου είχαν τα ζώα, τα γεννήματα και τα τρόφιμά τους. Συνήθως τα σπίτια, ειδικά στην Πάνω Στενή, που λόγω περιορισμένου χώρου δεν είχαν μεγάλες αυλές για να φτιάξουν αποθηκευτικούς χώρους, τα πάντα υπήρχαν στο κατώι. Γι αυτό είχαν δύο καταρράχτες. Ο ένας όπως προείπαμε για να συνδέει το Ανώι με το κατώι και να επικοινωνούν την εποχή με τα πολλά χιόνια και ο άλλος επικοινωνούσε με τον μπλέχτη όπου έριχναν τις ζωοτροφές. Τότε δεν υπήρχαν οι αλωνιστικές μηχανές για να βγάζουν το άχυρο σε παλέτες, ώστε να είναι εύκολη η τακτοποίησή τους, αλλά το άχυρο που έμενε από τον αλωνισμένο καρπό, έμπαινε στα σακιά (αχυρόσακα) και από τον καταρράχτη τα άδειαζαν στον μπλέχτη, ενώ τα σανά, που αποτελούνταν από κριθάρι, βίκο και βρωμάρι, χωρίς να έχουν αλωνιστεί, γινόντουσαν δεμάτια και τα έριχναν κι αυτά από τον καταρράχτη. Συνήθως έριχναν μία στρώση δεμάτια, μία στρώσω άχυρο εναλλάξ.\nΚαταρράχτης.2:. Ειδικό, μεγάλο πριόνι, που χρησιμοποιούσαν οι υλοτόμοι για να κόβουν τους κορμούς σε σανίδες, δοκάρια κ.α. Χρειαζόντουσαν δύο υλοτόμοι για να το χειριστούν.\nΚατατόπια:. Οι λεπτομέρειες που έχει ένα μέρος. Σπίτι, χώρος εργασίας, τοποθεσία κ.λ.π.. Λέμε σε κάποιον που πρόκειται να φιλοξενήσουμε (έλα να σου δείξω τα κατατόπια). Και κατατοπίζω, ενημερώνω κάποιον, πάνω σε κάτι που δεν γνωρίζει.\nΚαταψιά:. Κατέβασμα του φαγητού με μια χαψιά. Ποσότητα που μπορεί να καταπιεί κάποιος σε μια φορά.(Βιαζότανε και το κανε το φαΐ του δυο καταψιές).\nΚατσαγανιά:. Όταν κάποιος προσπαθεί να μας κοροϊδέψει στις συναλλαγές και γενικά να μας φερθεί ανέντιμα, λέμε ότι πάει να μας κάνει κατσαγανιά\nΚατσαμάγκα:. Χυλός από καλαμποκίσιο αλεύρι. Έβραζαν νερό, ρίχνοντας μέσα λίγο λάδι και αλάτι. Όταν το νερό έβραζε, έριχναν μέσα το καλαμποκίσιο αλεύρι, και το ανακάτευαν για λίγη ώρα. Έτσι δημιουργείτο ένας παχύρευστος χυλός, σαν κρέμα, που το τρώγανε.\nΚατσαπρόκος:. Μικρό σουβλί που χρησιμοποιούν οι τσαγκάρηδες και μεταφορικά, άνθρωπος λεπτοκαμωμένος, μικρόσωμος.\nΚατσαρώνω:. Ανεβαίνω σε δέντρα ή σε τοίχους, χωρίς τη βοήθεια σκάλας ή άλλου μέσου. Το λέμε και για τα αναρριχητικά φυτά, (η φασολιά άρχισε να κατσαρώνει στην κλάρα).\nΚατσινάκι:. Άσπρο αρνί, που στο πρόσωπο και στο κορμί, αλλά κυρίως στο πρόσωπο, είχε σημάδια κεραμιδοπορτοκαλί.\nΚατσόνι:. Μαχαίρι με δόντια περίπου σαν του πριονιού, που έκοβαν πολύ μικρά ξύλα. Επίσης μ΄ αυτό μάζευαν τσάι, ρίγανη και άλλα αρωματικά φυτά.\nΚατσούλα:. Η κουκούλα της κάπας και άλλων βαριών επανωφοριών, κυρίως των κτηνοτρόφων. Αλλά και κάθε πάνινη κατασκευή ή πλεκτή που σκέπαζε το κεφάλι τις κρύες μέρες του χειμώνα.\nΚαύκαλο:. Κρανίο ανθρώπινου σκελετού.\nΚαψάλι:. Το καμένο, φαλακρό τοπίο, μετά από πυρκαγιά. Επίσης, καψάλι λέγανε και το γείσο της τραγιάσκας, αλλά και κάθε καπέλου που είχε γείσο.\nΚαψάς:. Το υγρό που μένει, ύστερα από το βράσιμο του τυρόγαλου (τρόγαλο), για να γίνει η μυτζήθρα, αλλά και του ξινόγαλου, για να γίνει ξινοτύρι.\nΚείθε:. Από κει, από κείνο το μέρος. (Πάω να μαζέψω τα πρόβατα γιατί γείρανε κείθε).\nΚείτα:. Λέμε το μέρος του κοτετσιού που κουρνιάζουν οι κότες. Μεταφορικά εννοούμε και το σπίτι μας. (Για πού το ΄βαλες; Πάω για την κείτα μου).\nΚειτιάζω:. Με τη λέξη αυτή εννοούμε τον ύπνο της κότας, (οι κότες κείτιασαν) πήγαν να κοιμηθούνε. Και κειτιάζω, κοροϊδευτικά για τους ανθρώπους, όταν πάνε για ύπνο νωρίς, (πάει να κειτιάσει με τις κότες).\nΚένωμα:. Το σερβίρισμα του φαγητού , που σημαίνει και άδειασμα της κατσαρόλας. (Κένωσε το φαγητό για να φάμε επιτέλους).\nΚεραμιδαριό:. Το κεραμιδάδικο. Μεταφορικά σημαίνει την μεγάλη καταστροφή, το χαλασμό, (ο αέρας τα ΄κανε κεραμιδαριό).\nΚεραμιδόγατος:. Ο γάτος που ψάχνει την ερωτική του σύντροφο στις στέγες των σπιτιών. Μεταφορικά, ο ερωτύλος.\nΚεφαλόσκαλο:. Το ψηλότερο πλατύσκαλο.\nΚηροπάνι:. Μ΄ αυτό καθάριζαν τα αυτιά όταν ήταν βουλωμένα, αλλά και τα θεράπευε όταν πονούσαν. Ήταν ένα πανί κομμένο σε σχήμα κορδέλας, που το έριχναν μέσα σε λιωμένο κερί. Αυτό ρουφούσε το κερί και στη συνέχεια το τύλιγαν σε κάποιο στρογγυλό ξύλο, συνήθως αδράχτι και με το πάγωμα του κεριού στερεοποιούταν και γινόταν σαν μικρός και στενός σωλήνας. Τη μία άκρη του την έβαζαν στο αυτί και στην άλλη άκρη άναβαν φωτιά. Μέχρι να φτάσει ως τα μισά και λίγο περισσότερο η φωτιά έβγαιναν απ΄ το αυτί όλες οι ακαθαρσίες που υπήρχαν μέσα σ΄ αυτό και έτσι καθάριζε.\nΚιοτής:. Ο δειλός. Και κιοτεύω, δειλιάζω.\nΚιούπι:. Μεγάλο δοχείο φτιαγμένο από πηλό, στενό στα άκρα και φαρδύ στη μέση, όπως το πιθάρι, αλλά κατ΄ επέκταση και όλα τα πήλινα αγγεία, ανεξαρτήτως μεγέθους, που είχαν αυτό το σχήμα\nΚιριστές:. Ξυλεία που είναι κατάλληλη για ναυπήγηση πλοίων ή οικοδομές.\nΚλαμπάτσα, (κλαπάτσα):. Ασθένεια που προσβάλλει τα πρόβατα. Βγάζουν υγρά από τις μύτες τους και έχουν το στόμα ανοιχτό για να αναπνέουν. Η ασθένεια κρατούσε πολύ καιρό, ενώ μερικά απ΄τα πρόβατα ψοφούσαν. Επίσης κλαμπάτσα λέμε και την πηχτή μύξα που βγάζουν οι άνθρωποι από τα ρουθούνια τους όταν είναι κρυωμένοι, ενώ κοροϊδευτικά τους αποκαλούμε κλαμπατσάρηδες.\nΚλαμπατσίμπανα:. Μουσικά όργανα, αλλά και σωρός μεταλλικών αντικειμένων που στη μετακίνησή τους, βγάζουν μεταλλικό ήχο.\nΚλαρίζω:. Κόβω τα κλαριά, από ένα δέντρο.\nΚλαφούνισμα:. Όταν το σκυλί ουρλιάζει μακρόσυρτα, λυπητερά, λέμε ότι το σκυλί «κλαφνάει». Η ετυμολογία ίσως είναι από το κλαίω και το (αφ), ο ήχος που αφήνει το σκυλί στο τέλος του ουρλιαχτού του.\nΚληματσίδα:. Κληματόβεργα. Είδος περικοκλάδας, που φυτρώνει και σκαρφαλώνει στα δέντρα και στους φράχτες. Αλλά και η κληματαριά.\nΚλίτσκας:. Ο λόξυγκας.\nΚλούβιο:. Το αυγό που έχει χαλάσει και όταν το σπάσουμε, αποπνέει μια βαριά και άσχημη μυρωδιά. Για ανθρώπους, αυτός που κάνει ανοησίες ή δεν έχει πνευματική ευστροφία (έχει κλούβιο κεφάλι).\nΚλούκι:. Ήτανε το κουβάρι που φτιάχνανε από τις κλωστές του στημονιού που περίσσευαν, όταν αυτές (οι κλωστές του στημονιού), ήταν περισσότερες και δεν χώραγαν να περάσουν όλες απ΄ το χτένι.\nΚλουκουτάω:. Όταν ανακατεύω το νερό ή οποιοδήποτε άλλο υγρό, που βρίσκεται μέσα σε μπουκάλι ή σε δοχείο, σκεπασμένο καλά, κουνώντας το δοχείο ή το μπουκάλι.\nΚλουμπώνω:. Σκεπάζω κάτι με νερό. Βυθίζω. Και κλουμπώνομαι, όταν με σκεπάζει το νερό. (Το ποτάμι είχε πολύ νερό και παραλίγο να με κλουμπώσει).\nΚλύστρα.(κυλίστρα):. Πολύ κατηφορικό μέρος, απότομο, σε ευθεία κατεύθυνση, στρωμένο τις περισσότερες φορές με χαλίκι. Στις κλύστρες παίζαμε, ανεβαίνοντας πάνω σε σανίδες ή παλιές πεταμένες σκάφες ή αυτοσχέδιες κατασκευές από σανίδια, κατεβαίνοντας από την κορυφή της κλύστρας μέχρι τον πάτο.\nΚλώτσος:. Το ξινοτύρι.\nΚντούρα. (κουντούρα):. Το τσαμπί του σταφυλιού.\nΚνώδαλο:. Κνώδαλα λέμε τα πολύ άγρια και επιζήμια ζώα. Μεταφορικά λέμε αυτόν που δεν είναι ικανός να κάνει τίποτα. Τον αναίσθητο, τον τεμπέλη, τον ανάξιο, τον τιποτένιο, το χαραμοφάη.\nΚοιλό:. Είναι δοχείο κυλινδρικό για το μέτρημα της σοδειάς, που χωρούσε 24 οκάδες σιτάρι, δηλαδή δύο ξάια, μια και το ένα ξάι χωρούσε 12 οκάδες.\nΚοκάρι:. Μικροί βολβοί κρεμμυδιού, που χρησιμοποιούνται για μεταφύτευση.\nΚοκκινόμπαρτσα:. Η γίδα που είναι κοκκινωπή μπροστά και σκούρα πίσω.\nΚοκιάω ή κοκιάζω:. Σημαδεύω κάτι, πετυχαίνω, καταφέρνω.\nΚοκορέτσα (τα):. Καρποί αγριοφυστικιάς.\nΚοκόσα:. Το καρύδι, όταν καθαριστεί και λιαστεί (στεγνώσει).\nΚολαούζος:. Αυτός που οδηγεί. Αυτός που δίνει καλές συμβουλές σε κάποιον. Η φράση «χωριό που φαίνεται, κολαούζο δε θέλει», σημαίνει, πως τα γνωστά πράγματα δεν χρειάζονται επεξηγήσεις.\nΚολίγας:. Αυτός που καλλιεργεί αγρό ξένο ή βόσκει ξένο κοπάδι και το κέρδος το μοιράζεται με τον ιδιοκτήτη του αγρού ή του κοπαδιού. Αλλά και γενικά ο συνεταίρος.\nΚολιγιά:. Ο συνεταιρισμός στις αγροτικές καλλιέργειες.\nΚόλιθρο:. Υπόλειμμα που αποβάλλεται από την κατσίκα, μετά τη γέννηση του κατσικιού.\nΚολιτσάζω:. Συνενώνω, συναρμόζω, συρράπτω, προσαρτώ, ζευγαρώνω κ.λ.π. Το λέμε επίσης και όταν συνουσιάζονται οι σκύλοι (κολιτσάστηκαν).\nΚολιτσάκια:. Σίδερα προσαρμοσμένα στο πισινάρι και στο μπροστινάρι του σαμαριού, για να «πιάνει» η τριχιά και να δένονται τα φορτώματα.\nΚολλιτσάνα:. Όταν δυο πράγματα είναι ενωμένα ή εφάπτονται μεταξύ τους. Για ανθρώπους, το λέμε γι αυτούς που πάνε πάντα παρέα και κυρίως για ζευγάρια που περπατούν αγκαλιασμένοι ή αγκαζέ. (αυτοί πάνε κολλιτσάνα).\nΚολλιτσίδα:. Όνομα που δίνεται σ΄ 'ολα εκείνα τα φυτά που τα βλαστάρια τους ή τα σπέρματά τους, κολλάνε επάνω σε οτιδήποτε ακουμπίσει έχουν δηλαδή ουσία κολλητική. Επίσης για τον άνθρωπο, εννοούμε αυτόν που στριφογυρίζει δίπλα σε κάποιον άλλον με φορτικό τρόπο, που τον ενοχλεί. ( Ωχ μωρ΄αδερφέ μου, κολλιτσίδα μού γινες).\nΚολντεμίρια:. Τα σίδερα που ήταν τοποθετημένα πίσω από τις πόρτες, για να μην ανοίγουν απ΄ έξω.\nΚολόβιο:. Πουλόβερ χειροποίητο, από προβατίσιο κυρίως μαλλί.\nΚολυμπίδια:. Την Τρίτη μέρα, μετά τη γέννα γίνονταν «τα κολυμπίδια του μωρού». Σ΄αυτό το λόγο έχει πάλι η μαμή. Θα το πλύνει σε σκάφη ή σε μεγάλο ταψί, με χλιαρό νερό και σαπούνι, όπου μέσα εκεί ρίχνουν κέρματα «ασήμωμα», που αποτελούσαν και την αμοιβή της μαμής.\nΚόμπια (τα):. Οι αρθρώσεις του σώματος\nΚομποδιάζω-κμπουδιάζου:. Τις οικονομίες τις τύλιγαν σε ένα πανί και έδεναν σφικτούς κόμπους. Από εδώ βγαίνει και το «κομπόδεμα».\nΚόνεψα:. Όταν περπατάω πολύ ώρα, με παίρνει η νύχτα και σταματώ για να κατασκηνώσω, να φάω, να κοιμηθώ και να ξεκινήσω πάλι την άλλη μέρα το πρωί ή μετά από λίγη ώρα, (πήγαινα για το Μετόχι και κόνεψα στου Δεσπότη τη βρύση). Το κόνεμα όμως, μπορεί να γίνει και σε κάποιο σπίτι που θα μας φιλοξενήσει ή σε κάποιο χάνι.\nΚοντονουρά:. ΄Ηταν το ξύλο που έμπαινε θηλυκωτά στο τέλος του κουντουριού, το οποίο κρατούσε ο γεωργός, για να κατευθύνει το αλέτρι.\nΚοντοτσίπνο:. Μικρή, κοντή, μάλλινη, υφαντή ζακέτα, χωρίς μανίκια, χωρίς κουμπιά και ανοιχτή στο μπροστινό μέρος.\nΚοντοτσούραπο:. Μικρή, κοντή, πλεχτή κάλτσα.\nΚοντύλισμα:. Το εμπόδισμα. (Μη με κοντυλάς «κουντλάς»), (μη με εμποδίζεις).\nΚόπανος:. Μακρύ και χοντρό ξύλο (κάτι σαν ρόπαλο). Επίπεδο από τη μία του μεριά. Το χρησιμοποιούσαν για να χτυπάνε τα χοντρά και βαριά ρούχα (φλοκάτες, βελέντζες κ.λπ.), όταν τα έπλεναν στο ποτάμι.\nΚοπρίζω:. Ρίχνω κοπριά στα χωράφια για λίπασμα.\nΚοράκι:. Ξύλινος μηχανισμός, για να κλειδώνει η συνήθως μεγάλη, δίφυλλη πόρτα του κατωγιού.\nΚοράτσα:. Η στεγνή ξερή μύξα, που τη βγάζουμε με τα δάχτυλα του χεριού μας.\nΚόρδα (η):. Χορδή, νεύρο, αγγεία, φλέβες.(από την πολύ προσπάθεια, πετάχτηκαν έξω οι κόρδες μου).\nΚορδελοσωρός:. Ο ακατάστατος, που δεν ξέρει να ντυθεί, να εμφανιστεί και κατ΄ επέκταση ο μη κοινωνικός, ο χωρίς καλαισθησία.\nΚορδομέσης:. Αυτός που περπατούσε με το κορμί ορθό, καμαρωτός, αλλά με επιδεικτικό τρόπο (φουσκωμένο στήθος, ψηλά το κεφάλι κ.λ.π.).\nΚορμάδες (ελιές):. Οι ελιές που ενώ είχαν ωριμάσει (λαδώσει), είχαν πέσει από την ελιά, συνήθως λόγω ωρίμανσης. Αυτές αφού τις έπλεναν, τις έβαζαν στο αλάτι και ήταν έτοιμες για φαγητό.\nΚόρμπα:. Η μαύρη κατσίκα.\nΚόρυζα:. Καταρροή της μύτης, αλλά και λοιμώδης ασθένεια που προσβάλει τα βόδια, καθώς και τις κότες (δυσχέρεια στην κατάποση). Χρησιμοποιείται και σαν κατάρα (Αχ που να σε πιάσει η κόρυζα).\nΚόσα:. Δρεπάνι με μακρύ στειλιάρι. Το χρησιμοποιούσαν για να θερίζουν βίκο και άλλα σπαρτά, εκτός από σιτάρι, όπως επίσης και να καθαρίζουν τα χωράφια απ’ τα αγριόχορτα.\nΚοσόρα:. Βαρύ μαχαίρι που έκοβαν μικρά ξύλα.\nΚοτάω:. Τολμάω, έχω τόλμη, θάρρος, ρίχνομαι σε κίνδυνο. Και δεν κοτάω, δεν είμαι τολμηρός, αποφεύγω τους κινδύνους. (Όσο ήταν αυτός δίπλα του, δεν κόταε να κάνει τίποτα). (άμα κοτάς πείραξέ με και θα δεις τι έχεις να πάθεις).\nΚοτζάμ:. Αρκετά μεγάλο. Είμαι στην κατάλληλη ηλικία. (έγινε κοτζάμ άνθρωπος)\nΚοτού:. Όταν οι κότες έμεναν για πολλές μέρες μέσα στο κοτέτσι, ιδίως το χειμώνα με τα πολλά χιόνια, ήταν μέσα στο σκοτάδι. Όταν με το τελείωμα της κακοκαιρίας άνοιγαν το κοτέτσι για να βγουν έξω, τους ζάλιζε το φως και περπατούσαν σαν να μην έβλεπαν καλά. Αυτό το φαινόμενο το έλεγαν κοτού. Μεταφορικά λέμε για τους ανθρώπους που ζαλίζονται που περπατούν με ασταθή βηματισμό, ότι έπαθαν κοτού.\nΚουβέλι, (κβέλι):. Κυψέλη φτιαγμένη από κουφάλα δέντρου, αλλά και κούνια μωρών, φτιαγμένη από κουβέλι μελισσιού, κομμένο στα δύο (εγκάρσια).\nΚουδούνια:. Μικρά τσαμπιά σταφύλι, που τα μάζευαν στο τέλος του τρύγου, επειδή δεν «φτουράγανε» στο μάζεμα.\nΚουζόκι:. Ζακέτα γυναικεία, υφαντή, μάλλινη ή βαμβακερή.\nΚουκμούτς:. Το ψωμί που δεν είναι καλά ψημένο. Έχει σκασίματα και σχισίματα σε πολλά μέρη. Δηλαδή το καρβέλι που δεν είναι καλό ούτε γευστικά ούτε αισθητικά.\nΚουκμούτσης–κουκμούτσα:. Ο άνθρωπος, άντρας ή γυναίκα, που είναι δύστροπος, υποχόνδριος, ευέξαπτος αυτός που γενικά δυσκολεύεται να συλλειτουργήσει με το κοινωνικό σύνολο.\nΚούκνος:. Μύγα που τσιμπάει και εξαγριώνει τα βόδια, την άνοιξη συνήθως. Τα μουλάρια και τα γαϊδούρια τα "πιάνει" το φθινόπωρο, στον τρύγο.\nΚούκος:. Μαύρος σκούφος, που φορούσαν οι άντρες στο κεφάλι. Ο καθημερινός ήταν από τσόχα και ο επίσημος, ο γιορτινός, από βελούδο.\nΚουκουλέντρες:. Ιστοί από αράχνες, σκόνες και οτιδήποτε άλλο δημιουργείτο πίσω από καναπέδες, κάτω από κρεβάτια κ.λπ. όταν είχαν καιρό να ξεσκονιστούν. (Είχα κάνα δυο μήνες να συγυρίσω και συγύρισα χθες. Τι κουκλιέντρα κι κακό ήταν αυτό;).\nΚουκούνα:. Το αντρικό μόριο.\nΚουκρούτζα:. Τα κουκουνάρια. Οι σπερματοφόροι καρποί (κώνοι) του πεύκου και του έλατου, τα οποία χρησιμοποιούσαν κυρίως για προσανάμματα της φωτιάς.\nΚουλουκούρισμα, (κλουκούρσμα):. Κούρεμα των προβάτων στην κοιλιά, στο μέσα μέρος των πίσω ποδιών και στο πίσω μέρος του προβάτου, για να απαλλαγούν από τα «κουρέτζιλα». Το κλουκούρισμα, γινόταν αρχές Απριλίου περίπου, ενώ το κανονικό κούρεμα γινόταν το μήνα Μάιο.\nΚουμούτσα, κουμούτσι:. Το ξεροκόμματο γενικά.\nΚουντούρι:. Το κεντρικό χοντρό ξύλο του αλετριού, που ξεκίναγε από μπροστά που ήταν το υνί και έφτανε μέχρι το τέλος του αλετριού, εκεί που ενωνόταν με την κοντονουρά.\nΚότσι:. Σημείο όπου γίνεται η σύνδεση του τελευταίου τμήματος του ποδιού με την κνήμη. Ο αστράγαλος. Και μεταφορικά, όποιος έχει δυνάμεις (έχει κότσια αυτός), (δεν βαστάν τα κότσια του), για κάποιον που δεν έχει την ικανότητα ή τις δυνάμεις για να καταφέρει κάτι.\nΚούπες:. Έφτιαχναν τη ζύμη και άνοιγαν με τη «σαΐτα» φύλλο. Λίγο πιο χοντρό από το φύλλο για χυλοπίτες. Με τη βοήθεια του αντίχειρα (το μεγάλο δάχτυλο) διαμόρφωναν το σχέδιο, σαν μικρές κούπες. Από κει και πέρα η διαδικασία ήταν γνωστή. Βράσιμο, στράγγισμα, περίχυμα με καυτό λάδι (τα άρτυζαν) ενώ τα είχαν πασπαλίσει με τυρί, μυζήθρα ή ξινοτύρι. Έπρεπε να μαγειρευτούν αμέσως μετά το φτιάξιμό τους.\nΚουρεμάδα:. Οι γυναίκες, που για να πάνε με τη μόδα, κούρευαν τα μαλλιά τους και απαρνιόντουσαν έτσι τον παραδοσιακό τρόπο χτενίσματος (κοτσίδες κ.λπ.). Εμπεριείχε δε ο χαρακτηρισμός αυτός και «υποψία» ανηθικότητας.\nΚουρέτζιλα:. Οι ακαθαρσίες από τα κόπρανα του προβάτου, που κολλάνε στις τρίχες, στο πίσω μέρος του ζώου.\nΚουρίτος:. Δύο σανίδια καρφωμένα μεταξύ τους σε σχήμα V που έβαζαν ζωοτροφές (βαμβακόσπορο και άλλους καρπούς), για να τρώνε τα πρόβατα και τα γίδια. Τα λέγανε και ταΐστρες.\nΚουρίτι:. Κάτι σαν ποτίστρα για τα ζώα (πρόβατα, κατσίκια), μακρόστενο, από πέτρες ή από σανίδες ή από μεγάλο κούτσουρο που το είχαν κόψει στη μέση (εγκάρσια) και το είχαν «σκαφιδιάσει». Το κουρίτι (που το λέγανε και κουρίτο αλλά και κουρίτα) το έφτιαχναν σε βουνό, αλλά και σε μέρος που δεν περνούσε από κοντά ποτάμι και εκμεταλλευόντουσαν έτσι τα νερά των κοντινών πηγών. Τα τελευταία χρόνια τα κουρίτια τα φτιάχνουν με τσιμέντο.\nΚουρκόπιτα:. Ετοιμαζόταν η κουρκούτη με περισσότερο αλεύρι, για να γίνει πιο σφιχτή, βάζοντας λίγο λάδι και αλάτι. Ύστερα πρόσθεταν λίγα χόρτα (βρούβες). Ανακάτευαν το μείγμα, το έβαζαν στο ταψί και το έψηναν στο φούρνο ή στη γάστρα.\nΚουρκουμπέλα:. Το μεγάλο και παραγινωμένο μούρο.\nΚουρκούτι:. Αλεύρι με λίγο νερό και αλάτι. Το ανακάτευαν και δημιουργούνταν σβολάκια . Το μαγείρευαν, ανακατεύοντάς το συχνά για να μην κολλήσει και το έτρωγαν (συνήθως για πρωινό).\nΚούρμπα:. Η στροφή του δρόμου. Αλλά και κοροϊδευτικά, λέγαμε για κάποιον που ήθελε να αποφύγει ανεπιθύμητες συναντήσεις και άλλαζε δρόμο, ότι έκανε «κούρμπα».\nΚουρκουτσέλι:. Τα χοντρά και σκληρά κομμάτια χιονιού, που μερικές φορές ήταν μεγάλα σαν το ρεβίθι. Το κουρκουτσέλι, όταν έπεφτε, δεν κρατούσε πολύ ώρα, ήταν όμως ικανό να προκαλέσει ανεπανόρθωτες καταστροφές στις καλλιέργειες.\nΚουρνιαχτός. (ο):. Ο μπουχός, η σκόνη.\nΚούρος:. Το κούρεμα των προβάτων και κατ΄ επέκταση, η εποχή που κούρευαν τα πρόβατα.\nΚουσκουσάρης:. Αυτός που «τα πάει και τα φέρνει». Μιλάει πολύ και δημιουργεί προβλήματα στις σχέσεις των ανθρώπων.\nΚούτλας:. Ξύλινο κατσαρόλι με μακρύ χέρι στα πλάγια, που το χρησιμοποιούσαν για να μετρούν το γάλα και να πίνουν νερό.\nΚούτρα:. Το κεφάλι. Το μυαλό. (Αυτουνού κατεβάζει η κούτρα του).\nΚουτσλιά. (κοτσιλιά):. Το περίττωμα των πουλερικών.\nΚουτσουμπός. (κουτσμπός):. Αυτός που δεν έχει άκρα, κυρίως κορυφή, ο ατελής, ο ακρωτηριασμένος, αλλά και αυτός που κάποια από τα μέλη του είναι μικρότερα απ΄ το κανονικό (αυτός έχει κουτσμπή μύτη). Επίσης, κουτσμπά λέμε και τα αντικείμενα ή ρούχα που έχουν ατέλειες ή είναι μικρότερα του κανονικού (κουτσμπό παντελόνι).\nΚουφνίδα:. Μεγάλο κοφίνι (κόφα) αλλά με καπάκι (πλεκτό κι αυτό), που συνήθως εκεί έβαζαν τα καρβέλια του ψωμιού.\nΚόφα:. Μεγάλο κοφίνι που χρησιμοποιούσαν για αποθήκευση προϊόντων, αλλά και μεταφορά αυτών από τους αγρούς, όπως σταφύλια κατά την περίοδο του τρύγου, φρούτα, ελιές κ.λ.π.\nΚόφτης:. Στρογγυλό, ξύλινο εργαλείο, με τρύπες και μακρύ χέρι, με το οποίο χτυπάμε το γάλα στο καδί, για να γίνει βούτυρο. Επίσης και το μεγάλο πριόνι, που χρειάζονταν δύο άνθρωποι για να το δουλέψουν.\nΚρεμανταλάς:. Χοντρό και ψηλό κλαδί, συνήθως από πλατάνα με πολλά παρακλάδια, που το τοποθετούσαν όρθιο οι τσοπαναίοι έξω από το μαντρί ή την αγροικία, για να κρεμούν τα ταγάρια τους (κάτι σαν το σημερινό καλόγερο). Μεταφορικά για τους ανθρώπους, κρεμανταλάδες λέγανε αυτούς που ήταν ψηλοί και δεν είχαν αρμονία στις κινήσεις τους.\nΚρικέλια:. Οι κρίκοι που ήταν εφαρμοσμένοι στον τοίχο και την πόρτα για να μπαίνουν τα κολντεμίρια.\nΚριτσάνισμα:. Το μάσημα σκληρών τροφών, όπως, ξερό ψωμί, παξιμάδια, ξηροί καρποί κ.λπ, τα οποία δημιουργούν κάποιο θόρυβο και ακούγεται κάτι σαν «κριτς–κριτς».\nΚριτσανάω:. Τρώγω (μασάω) σκληρές τροφές, με αποτέλεσμα να ακούγεται το «κριτς–κριτς»\nΚριτσμάς:. Πολύ πριν το 1930, ο Κριτσιμάς με το γιό του από το Μετόχι πήγαιναν με τα πόδια στη Χαλκίδα. Στο δρόμο τους έπιασε τρομερή κακοκαιρία και πολύ χιόνι. Δεν άντεξαν και λίγο πριν φτάσουν στη Στενή, στην θέση «Καΐρη», πέθαναν από το κρύο. Έκτοτε το σημείο εκείνο το λένε «στου Κριτσμά» και όταν έχει κακοκαιρία σαν εκείνη την ημέρα, λέμε ότι «σήμερα έχει Κριτσμά».\nΚρούπ (ι). ή κιούπι:. Σπασμένο σταμνί, ή οποιοδήποτε άλλο σπασμένο πήλινο αγγείο, που το χρησιμοποιούσαν συνήθως για πότισμα των πουλερικών. Τα παιδιά όταν μάλωναν, και εξακόντιζαν απειλές το ένα εναντίον του άλλου, η πιο συχνή απειλή ήταν «θα σου πετάξω μια πέτρα στο κεφάλι και θα στο κάνω (το κεφάλι) κρούπ.\nΚρυψάνα:. Η κρυψώνα, το μέρος που μπορούσε κάποιος να κρυφτεί κατά τα παιδικά μας παιχνίδια, όταν παίζαμε το κρυφτούλι. (Έχω βρει μια κρυψάνα, που δε θα με πιάσει κανείς).\nΚυαλάρω:. Εντοπίζω κάποιον ή κάτι ή αντιλαμβάνομαι κινήσεις που προσπαθούν να γίνουν «εν κρυπτώ». Και ακόμα, έχω αντιληφθεί κάτι που γίνεται χωρίς να με έχουν «πάρει χαμπάρι».\nΚύκλα:. Χιονοπέδιλα που κατασκεύαζαν παλιά, κυρίως οι κάτοικοι των χωριών, Στροπώνων, Λάμαρης, Μετοχίου κ.λπ. για να περπατούν πάνω στα χιόνια. Ήταν δύο στρογγυλά στεφάνια και μέσα είχαν σχηματίσει δίχτυ με σχοινιά (κάτι σαν ρακέτες του τένις), το προσάρμοζαν στα πόδια τους και περπατούσαν πάνω στο χιόνι. Η μεγάλη επιφάνεια του κύκλου βοηθούσε ώστε να μην βουλιάζει ο άνθρωπος και έτσι η πεζοπορία γινόταν πιο εύκολα και ακίνδυνα.\nΚυνεύομαι (κνεύουμι):. Βαριέμαι, δεν έχω όρεξη. Δεν είμαι στα καλά μου.\nΚυπρί:. Μεγάλο τροκάνι (κουδούνι), που το κρεμούσαν στο λαιμό του αρχηγού του κοπαδιού (κριάρι).\nΚωλοκούμπι:. Παλιά χρησιμοποιούσαν κομμάτια από κορμούς δένδρων (ολόκληρο ξύλο), για να κάθονται κοντά στο τζάκι και τα ονόμαζαν κωλοκούμπια. Κατ΄ επέκταση όμως, έτσι λένε και τα μικρά σκαμνάκια.\nΚωλονούρι:. Απόληξη της σπονδυλικής στήλης, το τελευταίο κόκαλο. Ο κόκκυγας.\nΚωλόπανο:. Το σπάργανο. Η πάνα του μωρού. Και κωλόπανα, τα κομμάτια υφάσματος που χρησιμοποιούσαν για να τυλίγουν το βρέφος.\nΚωλοπετσωμένος–η:. Αυτός ή αυτή που έχει ικανότητες γνώσεις και αρκετή εμπειρία, ώστε να τα βγάζει πέρα στις δύσκολες καταστάσεις, αλλά και ο καταφερτζής, ο κόλακας που συμβιώνει με όλες τις καταστάσεις, ώστε να γίνεται η δουλειά του. (Μην τη φοβάσε αυτή, θα τα βγάλει πέρα. Είναι μια κωλοπετσωμένη, Παναγία βόηθα).\nΚωλοτούμπα:. Το αναποδογύρισμα, η τούμπα και κυρίως η τούμπα που γίνεται προς τα πίσω, αλλά και προς τα μπρος, μιας και το πρώτο σημείο του σώματος που θα ακουμπήσει στο έδαφος είναι ο κώλος.\nΚωλοφούσα:. Η αθόρυβη κλανιά. Και κωλοφσαίνω. Κλάνω αθόρυβα, ανακουφίζομαι.\nΚωλοφωτιά:. Το έντομο που φωσφορίζει ελαφρά τη νύχτα. Η πυγολαμπίδα.


Μαγιό Bluepoint Brazilian Bikini India Summer - Κέντημα στο Πλάι - Καλοκαίρι 2018\nΜαγιό Bluepoint Brazilian Bikini India Summer - Λαμπερό Βελούδο - Πλεχτό Κέντημα\nΚΩΔΙΚΟΣ: bluepoint 806556\nΜαγιό Brazilian Bikini Κοφτό από βελούδινο λαμπερό ύφασμα και εντυπωσιακό πλεχτό σχέδιο στο πλάι. Τεχνολογία Χωρίς Ραφές - Αόρατα λάστιχα για άριστη εφαρμογή και άρτιο αισθητικό αποτέλεσμα. Ethnic σχεδιαστικό ύφος με ανατολίτικα στοιχεία.\nΓια την σειρά India χρησιμοποιείται λαμπερό βελούδινο ύφασμα με φυσική γυαλάδα. Έντονος ethnic χαρακτήρας που παραπέμπει στην ομόνυμη χώρα. Ξεχωρίστε και αυτό το καλοκαίρι με αυτήν την μοναδική πρόταση από την Bluepoint που καταφτάνει στην καρδιά του καλοκαιριού.\nBrazilian Bikini κοφτό από ποιοτικό βελούδινο ύφασμα με φυσική εκθαμβωτική γυαλάδα.\nΈντονος χρωματισμός και ιδιαίτερο ethnic μοτίβο. Φαρδύ μαλακό λάστιχο στο πλάι που διακοσμείται από πλεχτό δαντελένιο σχέδιο.\nΜεγέθη: S-1 | M-2 | L-3\nΠώληση μόνο του Slip\nTip GKapetanis: Συνδυάζεται ιδανικά με τo top της σειράς αλλά και με τα οποιοδήποτε Top της σειράς Solids της Bluepoint.\nΑΞΙΟΛΟΓΕΙΤΕ: Μαγιό Bluepoint Brazilian Bikini India Summer - Λαμπερό Βελούδο - Πλεχτό Κέντημα\nbrasil slip (223)\nbrazil Μαγιο (36)\nbrazil swimwear (35)\nbrazil 2019 (36)\nbikini Μαγιό (64)\nBrazilian panty (130)\nΜαγιό Bluepoint Τρίγωνο Μεταλιζέ Full Glitz - Ενίσχυση & Πλεχτό Σχέδιο\nΜαγιό Bluepoint See Through Bikini - Κανονικό Κοφτό - Λωρίδες & Χρυσά Στοιχεία\nΜαγιό Bluepoint Τρίγωνο Jaguar - Αφαιρούμενη Ενίσχυση & Πλεχτό Σχέδιο\nΜαγιό Bluepoint Bikini - Ψηλό Κοφτό - Λωρίδες\nΜαγιό Bluepoint Brazilian Bikini - Δίχτυ & Σούρα\nΜαγιό Bluepoint Bonding Bikini - Κανονικό Κοφτό - Λωρίδες - Leather Look\nΜαγιό Bluepoint Τρίγωνο με Ενίσχυση - Λωρίδες & Χρυσά Στοιχεία\nΜαγιό Bluepoint Τρίγωνο Push Up - Δίχτυ & Χρυσά Στοιχεία


by Jimmy Taylor 12 Οκτωβρίου, 2021, 12:21 μμ\nΌταν πρόκειται για διακόσμηση σπιτιού με φυτά, οι περισσότεροι σκέφτονται πρώτα τα εσωτερικού χώρου. Στην πραγματικότητα, δεν είναι η μόνη επιλογή. Τα οπωροφόρα δέντρα είναι οπτικά ελκυστικά και προσφέρουν μια διαφορετική όψη στο σπίτι. Εκτός από τα συνηθισμένα οφέλη όπως το όμορφο φύλλωμα και ο καθαρός αέρας θα έχετε το πρόσθετο όφελος των φρούτων. 18 ιδιαίτερα δέντρα για να μεταμορφώσετε τον κήπο ή την αυλή σας\nΕάν θέλετε μια συκιά σε εσωτερικο χώρο, φυτέψτε την σε μια γλάστρα διαμέτρου 50 εκατοστών, βαλτε την σε ένα δώστε ηλιόλουστο σημειοα και ποτίστε την τακτικά. Μην ξεχνάτε να προσθέτετε οργανικό λίπασμα κάθε 2 εβδομάδες.\nΗ πασιφλόρα δεν δίνει μόνο φρούτα αλλά έχει επίσης όμορφα λουλούδια. Είναι αρκετά εύκολο να αναπτυχθεί σε εσωτερικούς χώρους της προσφέρετε υγρό και καλά στραγγιζόμενο χώμα και 6 ώρες ηλιακού φωτός την ημέρα. Αυτό το φυτό χρειάζεται πέργκολα για να ανέβει, οπότε στηρίξτε το για καλύτερη ανάπτυξη.\nΗ βερικοκιά χρειάζεται καλά στραγγιζόμενο χώμα και ηλιακό φως, τουλάχιστον 6-8 ώρες την ημέρα. Ποτίζετε τακτικά για να διατηρείτε υγρό χώμα.\nΗ λεμονιά προτιμά να αναπτύσσεται σε πλούσιο και υγρό χώμα. Εάν έχει αρκετό ήλιο από 6 έως 8 ώρες, θα ευδοκιμήσει και θα δώσει φρέσκα φρούτα στο σπίτι σας.\nΔείτε ακόμη Διακόσμηση κήπου με δέντρα! Εξαιρετικές ιδέες\nΤο δέντρο αβοκάντο αναπτύσσεται καλά σε αργιλώδες, καλά στραγγιζόμενο χώμα και σε σημείο του σπιτιού με έντονο ήλιο για τουλάχιστον 6 ώρες την ημέρα.\nΗ ροδακινιά και η νεκταρινιά είναι αδρανείς κατά τη διάρκεια του χειμώνα και ανθίζουν νωρίς την άνοιξη καθώς τα λουλούδια τους μπορεί να καταστραφούν από τον παγετό, οπότε πρέπει να μετακινήσετε το δέντρο σας μέσα αν ανθίσει όταν ο καιρός αρχίζει να κρυώνει.\nΗ πορτοκαλιά χρειάζεται λίπασμα, νερό και κλάδεμα τακτικά για καλύτερη ανάπτυξη όταν καλλιεργείται σε εσωτερικούς χώρους.\nΗ μπανανιά χρειάζεται πολύ υγρασία και ηλιακό φως για 6-8 ώρες την ημέρα. Εάν έχετε ένα νότιο παράθυρο έκθεσης είναι το καλύτερο για την ανάπτυξή της\nΗ ελιά είναι ένα όμορφο οπωροφόρο δέντρο για όσους αγαπούν την καλλιέργεια φυτών σε εσωτερικούς χώρους. Απαιτεί καλά στραγγιζόμενο χώμα και άφθονο φως, τουλάχιστον 6 ώρες την ημέρα.\nΔείτε επίσης 6 Φυτά Εσωτερικού Χώρου που ΜΕΙΩΝΟΥΝ την ΑΚΤΙΝΟΒΟΛΙΑ Σύμφωνα με την Επιστήμη\nδιακόσμηση σπιτιούιδέες διακόσμησηςοπωροφόρα δέντρα για διακόσμηση σπιτιούφυτά εσωτερικού χώρου\nPrevious article 10 Συνήθειες που Πρέπει να Σταματήσετε για την Υγεία σας\nNext article Πώς να Καθαρίσετε Κιτρινισμένα Κρυστάλλινα


Όπερ έδει δείξαι | ΔΗΜΟΚΡΑΤΙΑ\n17|07|2017 | 15:50\nΟ Γιάκουμος o Μπίσμπιρας, ήταν χρόνια ναυτικός. Όργωσε τις θάλασσες της Κίνας της Ινδίας της Μπαρμπαριάς και της Καραϊβικής. Τώρα, απόμαχος πιά, κάθεται στο καφενεδάκι «Η ωραία Λέσβος» του Αντώνη του Μυτιληνιού και μετράει τις χάντρες του κεχριμπαρένιου κομπολογιού του, κουτσοπίνοντας τσίπουρο με μεζέ λακέρδα. Μακριά η θάλασσα είναι ανταριασμένη και πικροκυματούσα.\n-Ρε Αντώνη, φωνάζει ο Γιάκουμος το κατάστημα.\n-Διαταγάς φωνάζει ο Αντώνης, μισοαστεία μισοσοβαρά, καθόσον χρόνια φίλοι.\n-Ρε ξέρεις τι μήνα έχουμε;\n– Πώς δε ξέρω, αφού προχθές έδωσα η φορολογική δήλωση. Ιούλιο και μάλιστα τον μισιάσαμε κιόλας.\n-Φέρε το έλεγχο να σου βάλω 10.\n-Και γι’ αυτό με φώναξες ρε;\n– Όχι. Σε φώναξα για να σου πω ότι ο Ιούλιος, είναι ο μήνας της μπούρδας και του φούμαρου. Τι εννοώ; Αυτόν τον μήνα θα δούμε «καινούργια» ντοκιμαντέρ με νέα «άγνωστα» στοιχεία από την ζωή των αντιστασιακών της περιόδου 1967-1974. Τώρα πώς αυτά τα στοιχεία ήταν κρυμμένα για 47 ολόκληρα χρόνια, μάλλον δεν μπορούν μας το εξηγήσουν ούτε οι πλέον διανοούμενοι αριστεροί. Ακόμη μπορεί να δούμε αντιστασιακούς που γεννήθηκαν μετά το 1974, αλλά, άντε τώρα εσύ να το ‘ξηγήσεις.\n-Και τώρα τι θέλεις να σου κάνω εγώ.\n-Τίποτα. Κάνεις δε κάνεις, οι αστείοι θα εμφανισθούν πάλι. Μάλιστα φέτος μπορεί και να αυγατίσουν και με τους νεκρούς της ΕΡΤ.\nΕκείνη την ώρα, πετάγεται ο Γιάγκος της χήρας, πού έπινε το πολλά βαρύ και όχι, που έχει βγάλει το Δημοτικό και όλοι τον σέβονται, καθόσον γραμματιζούμενος.\n-Παιδιά, λέει τις γεροντάρες ο Γιάγκος, εγώ όπως ξέρετε είμαι διαβαστερός. Προχθές λοιπόν μούπεσε στα χέρια, έχω καιρό πάψει ν’ αγοράζω, ένα βιβλίο του Ζαμπέτα. «Και η βρόχα έπιπτε στρέϊτ θρου», το λένε. Τόχω και μαζί μου. Καθήστε ρε να σας διαβάσω τι λέει ο Ζαμπέτας. Ο Γιάγκος ξεροβήχει για να καθαρίσει ο καταπίονας του, καθαρίζει τα γυαλιά του, που πάνω τους έχουν κάνει την ανάγκη τους όλες οι μύγες της περιοχής και αρχίζει να διαβάζει: «Το 1968, γράφει ο Ζαμπέτας, έστειλε ο Παπαδόπουλος πρόσκληση σ’ όλους εμάς του καλλιτεχνικού στερεώματος, να πάρουμε μέρος στο Καλλιμάρμαρο, για την επέτειο της 21ης Απριλίου. Η συνάντηση έγινε στο Χίλτον. Εκει, είμαστε μαζεμένοι διάφοροι. Οικονομίδης, Νίκυ Γιάκοβλεφ, Μαίρη Λω, Κατσαρός, Βουγιουκλάκη, Παπαμιχαήλ, Μοσχολιού, Βουτσάς, Μαρινέλλα και βέβαια Καρέζη, Καζάκος και λοιποί κομμουνιστές. Ένας Συνταγματάρχης μας ενημερώνει για την γιορτή. Πάμε λοιπόν στο Καλλιμάρμαρο. Πάτα με να σε πατώ γινότανε. Πίσω μας αναβοσβήνει το «Ζήτω η 21η Απριλίου» και μπουκάρει ο Παπαδόπουλος. Να κι’ η Σοφία η Βέμπο, να κι’ η Καρέζη, να κι’ ο Καζάκος! Όλοι τους παίρνουνε μέρος! Χαμός έγινε. Όλα καλά κι’ όλα ωραία, και ανεβαίνει η μεγάλη ντίβα η Βέμπο κι’ άρχισε να φωνάζει το «Παιδιά της Ελλάδος παιδιά» αφιερωμένο στα παιδιά της Επανάστασης. Έγινε χαλασμός.\nΈρχεται μετά στα πράματα, το 1974, ο Καραμανλής και μας ξανακαλάνε πάλι όλους. Τα ίδια, στο καλλιμάρμαρο ξανά. Μαζευόμαστε ξανά. Οι ίδιοι…Αυτοί που είμαστε με τον Συνταγματάρχη. Αλλά ξαφνικά ανεβαίνει η Βέμπο με το σεγκούνι της κι΄ ανακράζει τώρα: «Παιδιά του Πολυτεχνείου παιδιά». Με έπιασε ένας κρύος ιδρώτας και σκέφτηκα ρε τι κάνουμε; Αν υπήρχε Θεός, έπρεπε να ρίξει φωτιά να μας κάψει! Όλους!».\n– Αντώνη, λέει ο Γιάκουμος, κέρασε ρε τον Γιάγκο ούζο με διπλό μεζέ.\nΈτυχε τώρα στο βάθος του καφενέ να διαβάζει την εφημερίδα του ο κ. Μιχάλης, που έχει καβατζάρει τα 70 και ήταν Τμηματάρχης Α΄ σε κάποιο υπουργείο.\n– Κύριοι σας ακούω τόση ώρα να μιλάτε για τους αντιστασιακούς καλλιτέχνες. Δεν ήταν μόνο αυτοί. Αυτοί απλώς, έχουν τη δυνατότητα και κάνουν περισσότερη φασαρία και ακούγονται. Από επίσημα στοιχεία που έχω μαζέψει τόσα χρόνια, οι αντιστασιακοί ήταν ακριβώς 8.000.962 άνθρωποι.\n– Και πώς το ξέρεις αυτό, ρώτησε ο Αντώνης, ως ο καταστηματάρχης να πούμε.\n– Να σας πω. Ο πληθυσμός της Ελλάδας τότε, το 1974, ήταν 8 εκατομμύρια 962 κάτοικοι. Όλοι αυτοί μετά την Μεταπολίτευση δήλωσαν αντιστασιακοί. Συνέβη ότι ακριβώς και με τους Βαλκανικούς πολέμους. Η Ελλάδα, διπλασίασε τον πληθυσμό της. Όπερ έδει δείξαι.\nΑυτό το τελευταίο δεν το πολυκατάλαβαν αλλά τους άρεσε…


Κέρκυρα: Πολυτέλεια που Καθηλώνει. Διαστημική Θαλαμηγός Ολιγάρχη έχει Αυτά που Λίγοι Φαντάζονται\nΣτην Κέρκυρα βρίσκεται αυτές τις ημέρες το σούπερ γιοτ του Ρώσου ολιγάρχη Αντρέι Μιλνιτσένκο. Πρόκειται για το 4ο ακριβότερο γιοτ του κόσμου, αξίας 390 εκατομμυρίων ευρώ! Λέγεται «Α» και θεωρείται ένα από τα πιο εντυπωσιακά ιδιωτικά σκάφη του πλανήτη καθώς μοιάζει με «διασταύρωση» υποβρυχίου με πολεμικό πλοίο τελευταίας τεχνολογίας.\nH θαλαμηγός σχεδιάστηκε από τους Philippe Starck και Martin Francis, ενώ η ναυπήγησή της ξεκίνησε το 2004 και ολοκληρώθηκε το 2008 από την εταιρεία Blohm + Voss στο Κίελ της Γερμανίας. Έχει 119 μέτρα μήκος και 19 μέτρα πλάτος. Ταξιδεύει με 22 ναυτικά μίλια την ώρα (ταχύτητα κρουαζιέρας), ενώ η μέγιστη ταχύτητά της αγγίζει τα 26 ναυτικά μίλια.\nΟ σχεδιαστής της θαλαμηγού\nΤο σκάφος αποτελεί σχεδίαση του περίφημου Philippe Starck, Γάλλος ο οποίος θεωρείται από τους πιο γνωστούς βιομηχανικούς σχεδιαστές του 21ου αιώνα. Ένα από τα χαρακτηριστικά σχέδια του είναι ο λεμονοστύφτης σε μορφή αράχνης, αλλά και το ποντίκι του υπολογιστή για λογαριασμό της εταιρίας Microsoft.\nΟ Starck έχει σχεδιάσει και τα δύο σκάφη του μεγιστάνα, το μηχανοκίνητο μήκους 119μ και ένα ιστιοπλοϊκό μήκους 143μ. που ανήκουν και τα δύο στον Andrey Melnichenko. Σε σκάφη, η πιο γνωστή επίσης δουλειά του είναι το τελευταίο σκάφος του Steve Jobs μήκους 79μ κατασκευασμένο από την Ολλανδική εταιρεία Feadship.\nΗ θαλαμηγός που εντυπωσιάζει


Επτά περιπτώσεις από τη Ζωή του Δημάρχου Αρχείο kallitheapress 27/5/2018 — Kallithea Press\nΜένουμε Ασφαλείς 30 ΜΑΙΟΥ 2020 – ΚΑΝΕΝΑΣ ΘΆΝΑΤΟΣ ΚΑΙ 7 ΝΕΑ ΚΡΟΥΣΜΑΤΑ ΣΤΗΡΙΖΟΥΝ ΤΗΝ ΤΟΠΙΚΗ ΑΓΟΡΑ Ο ΔΗΜΟΣ ΠΕΡΙΣΤΕΡΙΟΥ ΚΑΙ Ο ΕΜΠΟΡΙΚΟΣ ΣΥΛΛΟΓΟΣ Παγκόσμια ημέρα ποδηλάτου Τον Ιούλιο του 2021 παύει η χρήση πλαστικών μίας χρήσης Ανήμερα της «μαύρης» επετείου χθες η τουρκική προκλητικότητα ξεπέρασε κάθε όριο από το «πιόνι» του Σουλτάνο\nΚΑΛΛΙΘΕΑ 16 Φεβρουαρίου 2019 0\nΕπτά περιπτώσεις από τη Ζωή του Δημάρχου Αρχείο kallitheapress 27/5/2018\nΓια να μπορέσουμε να εκτιμήσουμε σ’ ένα βαθμό πώς ο δήμαρχος διαχειρίζεται το δημόσιο χρήμα και τη δημοτική περιουσία, ας δούμε στην τύχη, επτά ενδεικτικές περιπτώσεις.\nΠρώτη περίπτωση: Σ’ αυτές τις γιορτές στην πλατεία Δαβάκη έχει έρθει ένας επιχειρηματίας, μετά από διαγωνισμό, που εγκατέστησε καρουζέλ, τρενάκι και τραμπολίνα και παίρνει 1€ χωρίς απόδειξη (!) για 4 λεπτά χρήσης. Οι γονείς δηλαδή πληρώνουν για τον βασικό εορταστικό εξοπλισμό της πόλης μας και ο δήμαρχος εισπράττει το ενοίκιο της πλατείας! “Κοινωνική Πολιτική” με λεφτά του κόσμου δηλαδή! Όμως ο δήμαρχος θα μπορούσε να είχε κάνει ό,τι και το δημόσιο Κέντρο Πολιτισμού “Ιδρυμα Σταύρος Νιάρχος” που έχει το παγοδρόμιο δωρεάν για τον κόσμο. Θα μπορούσε να έδινε τα χρήματα της ενοικίασης της πλατείας μαζί με 10.000 € και να αγόραζε 15.000 εισιτήρια, να τα μοίραζε δωρεάν. Θα μπορούσε επίσης να έκανε ένα μειοδοτικό διαγωνισμό για εγκατάσταση του εξοπλισμού στην πλατεία με δωρεάν χρήση από τον κόσμο. Δεν έκανε τίποτα από όλα αυτά.\nΔεύτερη περίπτωση: κάθε Χριστούγεννα και Πάσχα ο Δήμος μοίραζε και μοιράζει τρόφιμα σε όσους έχουν ανάγκη.\nΟ σημερινός Δήμαρχος έχει επιλέξει τη δημόσια (!) διανομή τροφίμων σε σακούλες. Αν κάποιος ερευνήσει τα τρόφιμα -που δίνονται πάντοτε από συγκεκριμένο επιχειρηματία- θα διαπιστώσει πως είναι κακής ποιότητας (αξέχαστο θα μας μείνει το κατεψυγμένο κρέας από τη Μποτσουάνα!) και παράλληλα το ποσοστό κέρδους του επιχειρηματία είναι τεράστιο.\nΠριν από τον κ. Κάρναβο, η διανομή τροφίμων γινόταν με δωροεπιταγές με τις οποίες οι άνθρωποι αγόραζαν από το σούπερ-μάρκετ ό,τι εκείνοι ήθελαν, πιο ποιοτικά τρόφιμα, στις σωστές ποσότητητες και απέφευγαν έτσι τον εξευτελισμό της δημόσιας διανομής. Γιατί το κάνει αυτό ο δήμαρχος; Μια επιδίωξή του είναι, με το δημόσιο μοίρασμα, να χρησιμοποιεί τις ουρές για να δείξει επικοινωνιακά στην κοινωνία πως νοιάζεται για τους απόρους, αδιαφορώντας για τη δημόσια διαπόμπευση των ανθρώπων.\nΤρίτη περίπτωση: Σε διαγωνισμό του Δήμου για υπηρεσίες πρωτοβάθμιας φροντίδας υγείας ζητήθηκαν παράτυπα από τους διαγωνιζόμενους πιστοποιητικά ποιότητας (ISO) τα οποία απέκλειαν αυθαίρετα από το διαγωνισμό όλα τα διαγνωστικά κέντρα και άφηναν μέσα μόνο ιδιωτικά νοσοκομεία (και συγκεκριμένα ένα) με αποτέλεσμα τη νόθευση του διαγωνισμού.\nΤέταρτη περίπτωση: Σε διαγωνισμό του Δήμου για προμήθεια κεριών για το νεκροταφείο, αποκλείστηκε, υπέρ μιας άλλης εταιρείας, μια μικρή ομόρρυθμη εταιρεία (Ο.Ε.) επειδή δεν προσκόμισε απόφαση του διοικητικού συμβουλίου της εταιρείας (Δ.Σ.) για κάποιο ζήτημα. Όμως οι Ο.Ε. , ως γνωστόν, δεν έχουν Δ.Σ. (!!!) και όλα τα σχετικά ζητήματα ρυθμίζονται από το καταστατικό τους. Γιατί ο δήμαρχος, εκ των πραγμάτων, ευνόησε την άλλη εταιρεία και μάλιστα πριν καν ανοίξουν οι οικονομικές προσφορές;\nΠέμπτη περίπτωση: η επίτροπος του Ελεγκτικού Συνεδρίου απέρριψε το ένταλμα πληρωμής του Δήμου σε εταιρεία που είχε κερδίσει ένα διαγωνισμό για υπηρεσίες φύλαξης, γιατί η προσφορά της δεν ήταν σύννομη, αφού δεν προσδιόριζε επακριβώς το κόστος των εργαζομένων ούτε το εργολαβικό κέρδος. Ως γνωστόν αυτές οι εταιρείες κοστίζουν στους δήμους πολύ περισσότερο απ’ ότι αν ο δήμος έπαιρνε συμβασιούχους, επιπλέον έχουν άθλιες εργασιακές σχέσεις και παρέχουν κακής ποιότητας υπηρεσίες.\nΈκτη περίπτωση: η επίτροπος του Ελεγκτικού Συνεδρίου απέρριψε το ένταλμα πληρωμής του Δήμου σε εταιρεία που πήρε, με απευθείας ανάθεση, την παροχή υπηρεσιών συμβούλου για κοινοτικά προγράμματα. Η επίτροπος πολύ σωστά εξήγησε πως ο Δήμος μπορεί να εξυπηρετηθεί από το δικό του προσωπικό σ’ αυτό το θέμα.\nΈβδομη περίπτωση: ναυτιλιακή εταιρία πήρε χωρίς διαγωνισμό (!) από το Δήμο, μια θέση ελλιμενισμού κρουαζιερόπλοιου, στη μαρίνα, έναντι 32.000€. Οι αντίστοιχες θέσεις για ίδια πλοία σε διπλανές μαρίνες του παραλιακού μετώπου είναι πολύ ακριβότερες (π.χ στο Φλοίσβο η τιμή ανέρχεται σε 112.000 €). Γιατί το κάνει αυτό ο δήμαρχος;\nΤο συμπέρασμα που βγαίνει από αυτές τις επτά περιπτώσεις οικονομικής διαχείρισης είναι πως ο δήμαρχος αδιαφορεί πλήρως για το συμφέρον της κοινωνίας. Ο δήμαρχος κινείται πάντα με γνώμονα το δικό του συμφέρον (φανερό ή κρυφό). Καμμιά φορά, μπορεί να ωφελεί και τον κόσμο, όμως αυτό είναι παράπλευρη συνέπεια, όχι επιδίωξή του. Ο δήμαρχος πιστεύει πως μπορεί να κερδίζει τους δημότες όχι ευεργετώντας τους πραγματικά, διαχειριζόμενος τα οικονομικά με διαφάνεια, αλλά χειραγωγώντας τους με επικοινωνιακά κόλπα. Αυτό, όπως καταλαβαίνουμε, υποδηλώνει την περιφρόνησή του για τους συμπολίτες μας στην Καλλιθέα. Άλλωστε είναι φανερό από τα παραδείγματα, πως η οικονομική διαχείριση του δημάρχου χαρακτηρίζεται από σκληρή λιτότητα στην κοινωνική πολιτική και παράλληλα από σπάταλη αδιαφανή πολιτική με εταιρείες.\nΤα υπόλοιπα συμπεράσματα μπορεί να τα βγάλει κανείς μόνος του χρησιμοποιώντας τη λογική του, χωρίς κακεντρέχεια.\nΟ Λογιστής Νίκος Ηλιάδης Συμβουλεύει – Aρχείο kallitheapress\nΑΘΛΗΤΙΣΜΟΣ 9 Φεβρουαρίου 2019 0\nΘλίψη Στο ΓΣ Καλλιθέα\nΣοκ στην Καλλιθέα με τον απρόσμενο χαμό της 40χρονης συζύγου του επί σειρά ετών Γενικού Αρχηγού της ΠΑΕ Καλλιθέα, Νίκου Γιαννόπουλου. Η Διοίκηση της Καλλιθέας εκφράζει τα ειλικρινή της συλλυπητήρια στο Νίκο Γιαννόπουλο και την οικογένειά του. Η κηδεία θα τελεστεί αύριο στις 12:00 στον Ιερό Ναό της Αγίας Ειρήνης στην Παλαιά Φώκαια.\nΚΑΛΛΙΘΕΑ 8 Οκτωβρίου 2019 0\nΗ Κέλλυ Λουφάκη ξεκίνησε την ξιφασκία με αμαξίδιο το 2014, μετά από τροχαίο, που είχε τον Ιούλιο του 2012. Το 2016 συμμετείχε στους Παραολυμπιακούς Αγώνες στο Ρίο, όπου και κατέλαβε την 10η θέση. Μάλιστα, ήταν η πρώτη γυναικεία συμμετοχή σε Παραολυμπιακούς στο άθλημα της ξιφασκίας με αμαξίδιο. Τον Απρίλιο του 2018 κατέκτησε το χάλκινο μετάλλιο […]\n30 ΜΑΙΟΥ 2020 – ΚΑΝΕΝΑΣ ΘΆΝΑΤΟΣ ΚΑΙ 7 ΝΕΑ ΚΡΟΥΣΜΑΤΑ\nΣΤΗΡΙΖΟΥΝ ΤΗΝ ΤΟΠΙΚΗ ΑΓΟΡΑ Ο ΔΗΜΟΣ ΠΕΡΙΣΤΕΡΙΟΥ ΚΑΙ Ο ΕΜΠΟΡΙΚΟΣ ΣΥΛΛΟΓΟΣ


49ο Γυμνάσιο Αθήνας - Ιστολόγιο Μαθητών » Archive for Χωρίς κατηγορία\nΔημοσιευμένο από ΖΑΦΕΙΡΗΣ ΚΩΝΣΤΑΝΤΙΝΟΣ στην κατηγορία Χωρίς κατηγορία\nΣε διάβημα διαμαρτυρίας προς το υπουργείο Εξωτερικών της Αλβανίας προέβη ο πρέσβης της Ελλάδας στα Τίρανα κ. Ροκανάς, μετά τα επεισόδια που σημειώθηκαν στο χωριό Δερβιτσάνη εις βάρος μελών της ελληνικής μειονότητας που ακολούθησαν τη διακοπή του ποδοσφαιρικού αγώνα Σερβίας – Αλβανίας.\nΟ βουλευτής της ΝΔ κάνει λόγο για προκλήσεις και κλίμα εκφοβισμού «που καλλιεργείται από ακραίους εθνικιστικούς κύκλους της Αλβανίας σε βάρος της ελληνικής μειονότητας» και εκτιμά ότι τα επεισόδια στη Δερβιτσάνη δεν είναι μεμονωμένο γεγονός αλλά «εντάσσονται σε μία ευρύτερη στρατηγική επιθετικών κινήσεων σε βάρος της ελληνικής μειονότητας, που προωθείται από εθνικιστικά κόμματα και ακραίους πολιτικούς παράγοντες της Αλβανίας, προς τους οποίους οι επίσημες αλβανικές αρχές επιδεικνύουν μία περίεργη «ανοχή»».\nΟ… δίδυμος αδελφός του Ζλάταν Ιμπραχίμοβιτς!Η ομοιότητά τους είναι απίστευτη. Θα μπορούσε κάλλιστα να είναι ο δίδυμος αδελφός του, αλλά είναι δημοσιογράφος από τη Βουλγαρία.\nΔημοσιευμένο από ΚΑΝΤΖΗΝΟΣ ΑΡΙΣΤΟΦΑΝΗΣ στην κατηγορία Χωρίς κατηγορία\nΘα μπορούσε να είναι ο δίδυμος αδελφός του Ζλάταν Ιμπραχίμοβιτς αλλά δεν είναι.\nΟ Βούλγαρος Χρίστο Χριστόφ συγκέντρωσε πάνω του τα φώτα της δημοσιότητας, εξαιτίας της εκπληκτικής ομοιότητάς του με τον Σουηδό σούπερ σταρ.\nΟ κλώνος του άσου της Παρί Σεν Ζερμέν εργάζεται ως δημοσιογράφος στην Βουλγαρία και όταν ρωτήθηκε για την απίστευτη ομοιότητα με τον Ζλάταν, είπε χωρίς ενθουσιασμό: «Ξέρω πολύ καλά ποιος είναι ο Ζλάταν Ιμπραχίμοβιτς. Είναι διεθνής παίκτης της Σουηδίας και επιπρόσθετα έχει αγωνιστεί σε πολλές σπουδαίες ομάδες. Πλέον παίζει στην Παρί Σεν Ζερμέν».\nΠάλι καλά, που τον ήξερε δηλαδή…\nΚακιούζης: »Η καλύτερη Εθνική!»\nΔημοσιευμένο από ΗΛΙΑΣ ΑΝΑΓΝΩΣΤΟΥ στην κατηγορία Χωρίς κατηγορία\nΟ Μιχάλης Κακιούζης μιλάει στο SPORT24 εννιά χρόνια μετά τον θρίαμβο στο Βελιγράδι, παραδέχεται ότι δεν είδε ποτέ ξανά κάποιον από εκείνους τους αγώνες, αναφέρεται στην καλύτερη Εθνική όλων των εποχών και θυμάται το περιστατικό με το… αντιντόπινγκ κοντρόλ!\nΚάθε τέτοια μέρα, όλο και κάποιος θα δει ξανά τα τελευταία δευτερόλεπτα του συγκλονιστικού ημιτελικού με τη Γαλλία. Όταν ο Δημήτρης Διαμαντίδης σηκωθεί για τρίποντο, θα υπάρχει ο… φόβος μην τυχόν και το χάσει, ακόμα κι αν το παιχνίδι είναι πλέον τόσο ιστορικό και χιλιοειπωμένο που, ακόμα και σήμερα να το έριχνε, θα το έβαζε!\nΗ ζωή είναι ωραία με τις αναμνήσεις και η στιγμή των πανηγυρισμών στην Αρένα του Βελιγραδίου συνιστά μια ωραία εικόνα. Είναι μία ευτυχισμένη επέτειος αυτή της 25ης Σεπτεμβρίου. Σαν σήμερα, το 2005, η Εθνική Ελλάδας έγινε πρωταθλήτρια Ευρώπης κόντρα στη Γερμανία του τεράστιου Ντιρκ Νοβίτσκι έπειτα από 18 ολόκληρα χρόνια! Τότε που το Final Countdown ηχούσε ως η πιο γλυκιά μελωδία του κόσμου, ένα ταξίδι στον κόσμο των αισθήσεων και των παραισθήσεων.\nΟ αρχηγός εκείνης της Εθνικής, Μιχάλης Κακιούζης, μιλάει στο SPORT24 για τη διοργάνωση που το ελληνικό μπάσκετ κατέκτησε την Ευρώπη για δεύτερη φορά. Θυμάται τον… χαμένο ημιτελικό με τη Γαλλία, περιγράφει τα τελευταία δευτερόλεπτα εκείνου του ματς, παραδέχεται ότι δεν είδε ποτέ ξανά κάποιον από εκείνους τους αγώνες κι εξηγεί πως η Εθνική της περιόδου 2005-07 ήταν η καλύτερη όλων των εποχών!\n– Τελικά, τι έγινε σε εκείνον τον ημιτελικό με τη Γαλλία; Πώς καταφέρατε και »γυρίσατε» ένα χαμένο παιχνίδι;\n»Είναι αλήθεια, νομίζω πως ο ημιτελικός με τη Γαλλία ήταν σχεδόν χαμένος. Ξέρεις, όμως κάτι; Εκείνη η ομάδα δεν σταματούσε να παλεύει. Χωρίς υπερβολή, εκείνη η Εθνική πάλευε ως το τελευταίο δευτερόλεπτο! Εκεί, ακριβώς, οφείλονται όλες οι επιτυχίες που είχαμε ως τώρα. Γυρίσαμε ένα χαμένο παιχνίδι κόντρα στη Γαλλία. Κάποιοι θα πουν ότι ήμασταν τυχεροί. Εννοείται πως χρειάζεται και η τύχη όμως στο τέλος της ημέρας, αποδεικνύεται ότι το μπάσκετ έχει τη δική του δικαιοσύνη. Και απονέμεται πάντα! Τα αποτελέσματα στη συνέχεια αποδεικνύουν ότι δεν ήταν θέμα τύχης. Ικανοί ναι, τυχεροί όχι!».\n– Πώς έζησες τα τελευταία δευτερόλεπτα πριν από το τρίποντο του Διαμαντίδη;\n»Ήμουν χαμένος! Στον κόσμο μου! Όλοι μας γυρίζαμε δεξιά κι αριστερά, προσπαθούσαμε να καταλάβουμε τι συμβαίνει! Τι γίνεται μπροστά μας! Υπήρχε τρομερή ένταση και αγωνία. Το έχω πει άπειρες φορές από εκείνο το βράδυ μέχρι σήμερα. Κανένας μα κανένας, ούτε ο πιο φανατικός, ούτε ο πιο άρρωστος οπαδός με την ομάδα του δεν θέλει να κερδίζει περισσότερο από εμάς. Εμείς οι ίδιοι θέλουμε τη νίκη περισσότερο από τον καθένα και γι’ αυτό δώσαμε τα πάντα. Από τη στιγμή που περάσαμε τη Γαλλία, δεν υπήρχε περίπτωση να χάσουμε στον τελικό. Λίγο αργότερα η Γερμανία απέκλειε την Ισπανία όμως ξέραμε ότι δεν ήταν ομάδα του δικού μας επιπέδου».\n– Τι έμπνευση είχες πριν από το EuroBasket και μίλησες για χρυσό μετάλλιο;\n»Δεν είχα κάνει εκείνη τη δήλωση απλώς για να την κάνω! Όλα τα παιδιά εκείνης της ομάδας είχαν τίτλους, είχαν συμμετοχές στην Euroleague, έπαιζαν σε ξένα πρωταθήματα, ήξεραν πως να ζήσουν με την πίεση. Προσωπικά, το χειρότερο που μπορείς να μου πεις είναι το »κοιτάμε το επόμενο παιχνίδι». Δεν υπάρχει αυτό για μένα…. Πάμε μόνο για την κορυφή! Όπως σου είπα και πριν, όλοι μας είχαμε μάθει να παίζουμε υπό πίεση, απέναντι στους καλύτερους. Έτσι, λοιπόν, ξέραμε τι πρέπει να κάνουμε και με την Εθνική ομάδα».\n– Σε προσωπικό επίπεδο, τι ήταν για σένα εκείνη η ομάδα που έφτασε στην κορυφή της Ευρώπης κι έναν χρόνο αργότερα βγήκε δεύτερη στον κόσμο;\n»Θεωρώ ότι η καλύτερη Εθνική ομάδα όλων των εποχών ήταν εκείνη της περιόδου 2005-’07. Για το μπάσκετ που παίζαμε, για τις προσωπικότητες που υπήρχαν σε εκείνη την ομάδα, για όλα… Κάποιος άλλος μπορεί να έχει διαφορετική άποψη όμως μιλάω πάντα σαν Μιχάλης. Προς Θεού, δεν έχω διάθεση να μειώσω κανέναν, από τη στιγμή που η επιτυχία του 1987 ήταν ο λόγος που παίζω μπάσκετ και δεν πρόκειται να την ξεχάσω ποτέ στη ζωή μου!».\n– Πώς ζούσες τις προετοιμασίες και τις διοργανώσεις με τους συμπαίκτες σου σε εκείνη την ομάδα;\n»Πηγαίναμε στην Εθνική και το απολαμβάναμε. Επειδή, ακριβώς, πολλοί λένε διάφορα, η αλήθεια είναι ότι θέλαμε και πηγαίναμε στις προετοιμασίες της Εθνικής. Είχαμε καταπληκτικές σχέσεις μεταξύ μας! Δουλεύαμε πολύ σκληρά. Κάναμε πραγματική προπόνηση, όχι βλακείες.Ανυπομονούσαμε να έλθει το καλοκαίρι! Υπήρχαν παιδιά που γκρίνιαζαν επειδή, ακριβώς, δεν συμμετείχαν στην προετοιμασία της Εθνικής. Όλη εκείνη η φουρνιά ήταν πολύ »δεμένη» μεταξύ της, πολύ πριν το Βελιγράδι. Στους Ολυμπιακούς Αγώνες της Αθήνας χάσαμε την πρόκριση στα ημιτελικά στο τέλος, Το τρίποντο που δεν βάλαμε τότε, το βάλαμε με τη Γαλλία! Έτσι είναι το μπάσκετ».\n– Το σχόλιό σου για την πορεία της Εθνικής στην Ισπανία, εννιά χρόνια μετά το χρυσό στο Βελιγράδι;\n»Η σημερινή Εθνική είναι μια εντελώς νέα ομάδα. Πριν από το Παγκόσμιο Κύπελλο, είχα πει πως αυτή η ομάδα μπορεί να πετύχει σπουδαία πράγματα όμως χρειάζεται υπομονή. Υπάρχει νέος προπονητής και η Εθνική έχει μέλλον αλλά θέλει τον χρόνο της. Είναι αλήιθεια πως έχουμε καλομάθει από τις επιτυχίες. Ξεκινάει η χρονιά και περιμένουμε τον Παναθηναϊκό και τον Ολυμπιακό όχι μόνο να πάνε στο Final Four αλλά να σηκώσουν την Euroleague! Ξεκινάει η Εθνική τις υποχρεώσεις της και περιμένουμε τετράδα και μετάλλιο!».\n– Γιατί κατά τη γνώμη σου δεν ακολούθησαν ανάλογες επιτυχίες όσον αφορά τη συγκομιδή μεταλλίων, με εξαίρεση το 2009;\n»Πρέπει να καταλάβουμε κάποια στιγμή ότι δεν παίζουμε μόνο εμείς μπάσκετ στον κόσμο. Το άθλημα βρίσκεται στο πιο υψηλό επίπεδο ενώ οι Έλληνες έχουμε φτάσει στο σημείο να λέμε πως οποιαδήποτε θέση εκτός τετράδας θεωρείται αποτυχία! Αυτή, ακριβώς, είναι η παρακαταθήκη όλων όσων πετύχαμε τα τελευταία χρόνια. Δείτε, όμως, που ήταν η Σερβία τα προηγούμενα χρόνια. Ή τι έκανε φέτος η Ισπανία που ήταν στα φαβορί για το Παγκόσμιο Κύπελλο. Στην Ελλάδα έχουμε την τάση να αποθεώνουμε και να ισοπεδώνουμε τα πάντα! Έπειτα από μια επιτυχία, είμαστε οι καλύτεροι στον κόσμο. Αν αποτύχουμε, είμαστε οι χειρότεροι».\n– Θυμάσαι κάποιο περιστατικό κατά τη διάρκεια του EuroBasket που σου έχει μείνει στο μυαλό;\n»Μετά τον τελικό με τη Γερμανία, με… έψαχναν. Ήθελα να πάω να πανηγυρίσω μαζί με τα υπόλοιπα παιδιά όμως με πήραν για αντιντόπινγκ κοντρόλ και περίμενα δυο ώρες!!!».\n– Αλήθεια, πόσες φορές έχεις δει ξανά τα παιχνίδια με τη Γαλλία, τη Γερμανία, τις ΗΠΑ και την Ισπανία;\n»Δεν έχω δει ούτε ένα παιχνίδι! Σου μιλάω ειλικρινά! Κανένα! Μόνο κάποια αποσμάτα. Τα πιτσιρίκια μου έχουν την κασετίνα με τα παιχνίδια εκείνης της Εθνικής και τα βλέπουν. Αυτό μου φτάνει…».


ΙΝΕΜΥ-ΕΣΕΕ: Το 90% των επιχειρήσεων καταγράφει χαμηλότερο εκπτωτικό κύκλο... | Capital\nDAX 15.221,71 -0,08%\nCAC 6.208,43 +0,39%\nΓΕΝΙΚΟΣ ΔΕΙΚΤΗΣ: 14:29 897,15 -0,31 -2,75 Τζίρος: 40,46 εκ€\nΠαρασκευή, 26-Φεβ-2021 11:15\n- Ενδιαφέροντα είναι τα αποτελέσματα της έρευνας σχετικά με την αποτυχία των\n- Ωστόσο για τις επιχειρήσεις εκείνες –επώνυμες φίρμες και μεγαλύτερες σε μέγεθος-που είχαν οργανωμένο το e-shop και δίκτυο διανομής η κατάσταση είναι σαφώς καλύτερη από το γενικό σύνολο αφού καταγράφουν μειώσεις σε σχέση με την περσινή περίοδο της τάξης του -10% και -20%.\n- Σε επίπεδο μεγάλης γεωγραφικής περιφέρειας, η Κεντρική Ελλάδα είναι αυτή που καταγράφει τις καλύτερες επιδόσεις καθώς το 10% των επιχειρήσεων είχε καλύτερες εκπτωτικές επιδόσεις σε σχέση με το 2020. Τα νησιά του Αιγαίου και η Κρήτη καταγράφουν τις χαμηλότερες θετικές επιδόσεις (2.3%) ως αποτέλεσμα και του γεγονότος ότι για αρκετές από τις περιοχές αυτές δεν ίσχυσε η ελεύθερη πρόσβαση των καταναλωτών.\n- Η αρνητική στάση των εμπορικών επιχειρήσεων προς τις εναλλακτικές μεθόδους πώλησης αποτυπώνεται στο γεγονός ότι περίπου 8 στις 10 επιχειρήσεις δεν προτίθενται να διατηρήσουν τις νέες μεθόδους πώλησης μετά το τέλος της πανδημίας.\n- Για 2 στις 3 (66%) οι πωλήσεις των χειμερινών εκπτώσεων ήταν χειρότερες σε σχέση με τις προσδοκίες τους. Από την άλλη πλευρά, για μία στις τέσσερις επιχειρήσεις (26%) οι πωλήσεις στων εκπτώσεων κινήθηκαν στα αναμενόμενα επίπεδα, επίδοση ωστόσο βελτιωμένη σε σχέση με την αντίστοιχη των θερινών εκπτώσεων 2020 (12%). Το στοιχείο αυτό τεκμηριώνει την προσαρμογή των προσδοκιών των εμπορικών επιχειρήσεων στις έκτακτες συνθήκες της πανδημίας.\n- Ιδιαίτερη σημασία έχει η διερεύνηση της έντασης της πτώσης του κύκλου εργασιών κατά τις χειμερινές εκπτώσεις. Ειδικότερα, σχεδόν 4 στις 10 (38,3%) επιχειρήσεις παρουσίασαν εξαιρετική μείωση του τζίρου η οποία ξεπερνάει το 40%. Επίσης, 1 στις 4 επιχειρήσεις (23,1%) προσδιόρισαν την υποχώρηση του τζίρου μεταξύ 31% και 40%. Σωρευτικά, σχεδόν 9 στις 10 επιχειρήσεις παρατήρησαν συρρίκνωση του τζίρου μεγαλύτερης του 20% κατά τη χειμερινή περίοδο.\n- Ένα μεγάλο τμήμα των επιχειρήσεων (43,4%) διαμόρφωσαν τις εκπτώσεις τους\n- Σχεδόν 9 στις 10 επιχειρήσεις (89,4%) χαρακτήρισαν τους καταναλωτές πιο συγκρατημένους στις αγορές τους λόγω πανδημίας, με το αποτέλεσμα αυτό να δικαιολογείται με βάση τα παραπάνω ευρήματα της έρευνας. Σε παρόμοια επίπεδα είχαν κυμανθεί οι απαντήσεις και κατά τις θερινές εκπτώσεις (85,0%).\n- Εν μέσω υγειονομικής κρίσης και περιορισμών μόνο 3 στις 10 (29%) επιχειρήσεις που βρίσκονται σε αναστολή λειτουργίας με κρατική εντολή πραγματοποίησαν κυρίως πωλήσεις μέσω είτε e-shop είτε κοινωνικών δικτύων. Αντίθετα 7 στις 10 επιχειρήσεις είτε δεν πραγματοποίησαν καθόλου πωλήσεις είτε στράφηκαν στις τηλεφωνικές παραγγελίες.\n- Η ολοκλήρωση των αγορών και κατά την περίοδο των χειμερινών εκπτώσεων έγινε σε μεγάλο βαθμό μέσω καρτών. Ειδικότερα, 6 στις 10 επιχειρήσεις κατέγραψαν συναλλαγές που έλαβαν χώρα μέσω κυρίως καρτών ενώ μόλις 1 στις 10 σημείωσε πωλήσεις που έγιναν κυρίως μέσω μετρητών.\nΔείτε την έρευνα στη δεξιά στήλη "Σχετικά Αρχεία"\nΈρευνα (831 KB)\nΠροσεχώς "Τουρκάλες"... (85)


ΗΡΑΚΛΕΙΤΟΣ ΕΦΕΣΙΟΣ: Ξεκινάει η αποστολή Juno στο σύστημα του Δία\nΞεκινάει η αποστολή Juno στο σύστημα του Δία\nΔύο δεκαετίες μετά την ιστορική αποστολή Galileo, η NASA ετοιμάζεται για το επόμενο βήμα στην εξερεύνηση του μεγαλύτερου, αρχαιότερου και πιο επικίνδυνου πλανήτη. Η αποστολή Juno προγραμματίζεται να εκτοξευτεί την Πέμπτη για να ερευνήσει μεταξύ άλλων αν ο Δίας κρύβει στην καρδιά του ένα κολοσσιαίο διαμάντι.\nΤο ρομποτικό σκάφος θα φτάσει στο σύστημα του Δία το 2016 και θα τεθεί σε τροχιά γύρω από τον πλανήτη κοντά στις θανάσιμες ζώνες ακτινοβολίας του πλανήτη. Αν και τα ηλεκτρονικά του συστήματα προστατεύονται από ένα κέλυφος τιτανίου, πιθανότατα δεν θα αντέξουν πάνω από 12 μήνες την ισχυρή ακτινοβολία.\nΤρία είναι τα βασικά ερωτήματα που καλείται να απαντήσει το Juno:\nΠώς δημιουργείται το μαγνητικό πεδίο του Δία, που είναι και η μεγαλύτερη δομή του Ηλιακού Συστήματος;\nΠόσο νερό περιέχει ο πλανήτης; Η ποσότητα νερού σχετίζεται άμεσα με την εξέλιξη όχι μόνο του Δία αλλά και των υπόλοιπων πλανητών.\nΟ πλανήτης αποτελείται άραγε εξολοκλήρου από αέρια, ή μήπως κρύβει έναν στερεό πυρήνα; Ορισμένοι επιστήμονες πιστεύουν ότι η ακραία πίεση και θερμοκρασία θα μπορούσαν να έχουν δημιουργήσει στην καρδιά του πλανήτη ένα γιγάντιο, ατόφιο διαμάντι.\nΤο σκάφος, που παίρνει το όνομα της Γιούνο, μιας ρωμαϊκής θεότητας που αντιστοιχεί στην Ήρα, αναπτύχθηκε από την εταιρεία Lockheed Martin και θα κοστίσει περίπου 1,1 δισ. δολάρια.\nΣτη γειτονιά του γίγαντα\nΜια μαγική φωτογραφία του Δία κατά το 2004, μπροστά από τον οποίο περνάνε τα μεγαλύτερα φεγγάρια του\nΟ Δίας πιστεύεται ότι ήταν το πρώτο σώμα που σχηματίστηκε στο Ηλιακό Σύστημα μετά τον Ήλιο. Συγκέντρωσε μεγάλο μέρος από τα υλικά που περίσσεψαν από τη γέννηση του άστρου -κυρίως υδρογόνο και ήλιο- και πήρε γιγάντιες διαστάσεις: έχει διπλάσια μάζα από ό,τι όλοι οι υπόλοιποι πλανήτες στη Γη.\nΔεδομένου ότι κανένα αέριο δεν μπορεί να δραπετεύσει από το πανίσχυρο βαρυτικό του πεδίο, ο Δίας ουσιαστικά περιέχει μέχρι και σήμερα δείγματα από τους δομικούς λίθους που σχημάτισαν το Ηλιακό Σύστημα.\nΈνα από τα όργανα του Juno, το οποίο εκπέμπει μικροκύματα και μετρά την ανάκλασή τους, θα εξετάσει πόσο νερό έχει σχηματιστεί στον πλανήτη από την ένωση του αρχαίου υδρογόνου με οξυγόνο.\nΗ περιεκτικότητα σε νερό έχει άμεση σχέση με το πού σχηματίστηκε ο πλανήτης: ορισμένοι πιστεύουν ότι βρισκόταν ανέκαθεν στη σημερινή του θέση (πέντε φορές μακρύτερα από τον Ήλιο από ό,τι η Γη), ενώ άλλοι εκτιμούν ότι σχηματίστηκε στις παρυφές του Ηλιακού Συστήματος και αργότερα μετακινήθηκε προς το εσωτερικό του.\nΤα όργανα του σκάφους θα μελετήσουν επίσης το μυστηριώδες μαγνητικό πεδίο του πλανήτη, στο οποίο οφείλονται και οι ζώνες ακτινοβολίας που θα απειλήσουν το ίδιο το Juno.\n«Θα βουτήξουμε ακριβώς κάτω από τις ζώνες ακτινοβολίας που είναι η πιο επικίνδυνη περιοχή του Ηλιακού Συστήματος πέρα από τον ίδιο τον Ήλιο» σχολίασε ο Σκοτ Μπόλτον, επιστημονικός υπεύθυνος της αποστολής στο Ερευνητικό Ινστιτούτο Southwest στο Τέξας.\nΤροφοδοτούμενο από το αμυδρό ηλιακό φως που φτάνει στον Δία, το Juno θα τεθεί τελικά σε πολική τροχιά και θα περνά μόλις 5.000 χλμ από τα σύννεφα που καλύπτουν τους πόλους του πλανήτη.\nΘα μπορεί έτσι να στέλνει εικόνες ακόμα πιο εντυπωσιακές και από τις φωτογραφίες του Galileo, το οποίο εκτοξεύτηκε το 1989 καταστράφηκε το 2003 με ελεγχόμενη βουτιά μέσα στον ίδιο τον Δία.\nΝωρίτερα, το Galileo είχε απελευθερώσει μια μικρή διερευνητική συσκευή που εισήλθε στα εξώτερα στρώματα της ατμόσφαιρας και μετέδιδε δεδομένα για 58 λεπτά, πριν διαλυθεί τελικά από την ακραία πίεση και θερμοκρασία.\nΈγραψε ο Ηράκλειτος Πειρατικός στις 22:33\nΕτικέτες ΔΙΑΣ, ΕΠΙΚΑΙΡΟΤΗΤΑ, ΕΠΙΣΤΗΜΗ